**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 3 Μαρτίου 2020, ημέρα Τρίτη και ώρα 15.15΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων, υπό την προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης την ενημέρωση των μελών της Επιτροπής από τον Υπουργό Οικονομικών, κ. Χρήστο Σταϊκούρα, σύμφωνα με το άρθρο 36 παρ.5 του Κανονισμού της Βουλής, σχετικά με την αναθεώρηση των δημοσιονομικών κανόνων της Ευρωπαϊκής Ένωσης, την εμβάθυνση της Οικονομικής Νομισματικής Ένωσης, την Ευρωπαϊκή Πράσινη Συμφωνία κ.λπ..

Στη συνεδρίαση παρέστησαν ο Υπουργός Οικονομικών κ. Χρήστος Σταϊκούρας, ο Γενικός Γραμματέας Οικονομικής Πολιτικής, κ. Χρήστος Τριαντόπουλος, ο Πρόεδρος του Ελληνικού Δημοσιονομικού Συμβουλίου, κ. Παναγιώτης Κορλίρας, ο Πρόεδρος του Συμβουλίου Οικονομικών Εμπειρογνωμόνων, κ. Μιχάλης Αργυρού, ο Συντονιστής του Γραφείου Προϋπολογισμού του Κράτους στη Βουλή, κ. Φραγκίσκος Κουτεντάκης και ο Αναστάσιος Παππάς, Προϊστάμενος του Τμήματος Μελετών του Ελληνικού Δημοσιονομικού Συμβουλίου.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αμανατίδης Γεώργιος, Αμυράς Γεώργιος, Αναστασιάδης Σάββας, Βλάχος Γεώργιος, Βολουδάκης Κωνσταντίνος - Μανούσος, Λεονταρίδης Θεόφιλος, Καββαδάς Αθανάσιος, Καλαφάτης Σταύρος, Καλογιάννης Σταύρος, Λοβέρδος Ιωάννης, Κοντογεώργος Κωνσταντίνος, Λαζαρίδης Μακάριος, Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος, Στύλιος Γεώργιος, Αλεξιάδης Τρύφων, Γκιόλας Ιωάννης, Χρηστίδου Ραλλία, Μωραΐτης Αθανάσιος (Θάνος), Ξανθόπουλος Θεόφιλος, Παπαδόπουλος Αθανάσιος, Παπανάτσιου Αικατερίνη, Τζάκρη Θεοδώρα, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Κατρίνης Μιχαήλ, Γκόκας Χρήστος, Κεγκέρογλου Βασίλειος, Καραθανασόπουλος Νικόλαος, Λαμπρούλης Γεώργιος, Βιλιάρδος Βασίλειος, Αρσένης Ηλίας - Κρίτων και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλησπέρα σας.

Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης την ενημέρωση των μελών της Επιτροπής, από τον Υπουργό Οικονομικών, κ. Χρήστο Σταϊκούρα, σύμφωνα με το άρθρο 36 παρ.5 του Κανονισμού της Βουλής, σχετικά με την αναθεώρηση των δημοσιονομικών κανόνων της Ευρωπαϊκής Ένωσης, την εμβάθυνση της Οικονομικής Νομισματικής Ένωσης και την Ευρωπαϊκή Πράσινη Συμφωνία.

Αρχικά, τον λόγο θα λάβει ο κ. Υπουργός, για να μας κάνει την εισήγησή του, καθώς έχει να μας πει πολύ ενδιαφέροντα πράγματα και εκτός ημερησίας διατάξεως, όπως μαθαίνω. Οπότε, θα έχετε τον χρόνο να τοποθετηθείτε, ενώ στη συνέχεια θα λάβουν τον λόγο οι παριστάμενοι, ο κ. Κορλίρας και ο κ. Κουτεντάκης και αμέσως μετά οι συνάδελφοι Βουλευτές.

Τον λόγο έχει ο Υπουργός, κ. Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Πρόεδρε, σας ευχαριστώ πάρα πολύ.

Σήμερα θα σας μιλήσω για τρία, συν δύο θέματα. Τα τρία θέματα είναι μέσα στην ημερήσια διάταξη. Είναι θέματα που βρίσκονται στον «πυρήνα» των συζητήσεων, τόσο του Eurogroup, όσο και του Ecofin και συγκεκριμένα, αφορούν στην Ευρωπαϊκή Πράσινη Συμφωνία, την αναθεώρηση των δημοσιονομικών κανόνων της Ε.Ε. και την εμβάθυνση της Οικονομικής και Νομισματικής Ένωσης. Έκρινα σκόπιμο, όμως, με βάση τις εξελίξεις των δύο τελευταίων εβδομάδων, να σας ενημερώσω και να συζητήσουμε και δύο ακόμη θέματα, τις συζητήσεις για το πολυετές δημοσιονομικό πλαίσιο 2021-2027 και για τη διάδοση του κορονοϊού. Όλα αυτά, σε ό,τι άπτονται με το πεδίο της οικονομίας.

Αρχικά, θα αναφερθώ στο αντικείμενο των συζητήσεων που γίνονται σε ευρωπαϊκό επίπεδο, για να έχουμε όλοι μία κοινή εικόνα, μία κοινή αντίληψη των συζητήσεων, ενώ στη συνέχεια θα μιλήσω για όλα αυτά τα θέματα και για το ποιες είναι οι ελληνικές θέσεις. Θα έχει πολύ μεγάλο ενδιαφέρον να ακούσω -και γιατί όχι να συμφωνήσουμε και σε επίπεδο κομμάτων- επί αυτών με βάση τις δικές σας Εισηγήσεις.

Πρώτον, σχετικά με την Ευρωπαϊκή Πράσινη Συμφωνία. Η Ε.Ε. έχει δεσμευτεί να καταστεί η πρώτη κλιματικά ουδέτερη περιοχή σε παγκόσμιο επίπεδο μέχρι το 2050 με έναν ακόμη πιο φιλόδοξο στόχο που είναι η μείωση των εκπομπών, κατά 50% ως το 2030. Για την επίτευξη αυτού του, πράγματι, ιδιαίτερα, φιλόδοξου στόχου, απαιτείται ο σχεδιασμός ενός ολοκληρωμένου πλαισίου πολιτικών μεταρρυθμίσεων με κάποιους βασικούς άξονες, βασικούς άξονες που έχουμε συμφωνήσει όλοι στην Ευρώπη. Την προσφορά καθαρής, οικονομικής και ασφαλούς ενέργειας, τη μείωση της εκπομπής άνθρακα, τη βελτίωση των υποδομών και την προσιτή για όλους ενέργεια, την αξιοποίηση των ψηφιακών τεχνολογιών, την κατεύθυνση της βιομηχανίας σε μία πιο κυκλική και μια πιο καθαρή οικονομία, τη δημιουργία ενός πιο φιλικού προς το περιβάλλον κατασκευαστικού κλάδου, την επιτάχυνση του μετασχηματισμού των μεταφορών σε βιώσιμες και έξυπνες τεχνολογίες, τον σχεδιασμό για την παροχή υγιεινών, θρεπτικών, υψηλής ποιότητας και φιλικών προς το περιβάλλον, τροφίμων και τέλος τη διατήρηση και αποκατάσταση, όπου χρειάζεται, των οικοσυστημάτων και των βιοποικιλοτήτων.

Σε αυτούς τους βασικούς άξονες για την Πράσινη Συμφωνία υπάρχει απόλυτη συμφωνία σε ευρωπαϊκό επίπεδο. Για να γίνουν, όμως, αυτά, απαιτούνται σημαντικές επενδύσεις. Σημαντικές επενδύσεις από την Ε.Ε., τον εθνικό δημόσιο τομέα, αλλά και από τον ιδιωτικό τομέα.

Συγκεκριμένα, το επενδυτικό σχέδιο τηςΕυρωπαϊκής Πράσινης Συμφωνίας, υπό τον τίτλο «Βιώσιμη Ευρώπη» φιλοδοξεί να κινητοποιήσει δημόσιες επενδύσεις, που θα αποδεσμεύσουν ιδιωτικά κεφάλαια μέσα από την ενεργοποίηση των ευρωπαϊκών χρηματοδοτικών μέσων, οδηγώντας σε συνολικές επενδύσεις, άνω του ενός τρισεκατομμυρίου ευρώ.

Παράλληλα, έχει διαμορφωθεί και ένας μηχανισμός. Ποιος μηχανισμός; Ο μηχανισμός της δίκαιης μετάβασης, ο οποίος θα παράσχει προσαρμοσμένη χρηματοδοτική, αλλά και πρακτική στήριξη, προκειμένου να βοηθηθούν οι εργαζόμενοι και να πραγματοποιηθούν οι αναγκαίες επενδύσεις σε εκείνες τις περιοχές που αναμένεται να πληγούν περισσότερο.

Η Ευρωπαϊκή Πράσινη Συμφωνία θα υλοποιηθεί μέσα από ένα ευρωπαϊκό πράσινο επενδυτικό σχέδιο, ένα σχέδιο παροχής χρηματοδότησης από τη μία πλευρά, κινήτρων από την άλλη πλευρά, για την αποδέσμευση και τον αναπροσανατολισμό δημόσιων και επενδυτικών κινήτρων και επενδύσεων και τέλος, τη στήριξη σε ένα τρίτο επίπεδο σε δημόσιες αρχές και φορείς που θα υλοποιήσουν έργα, κατά τον προγραμματισμό, τον σχεδιασμό και την εκτέλεση βιώσιμων έργων.

Ποιες είναι οι πηγές χρηματοδότησης αυτού του σχεδίου; Δεν θα μιλήσω με αριθμούς, για να μην σας «μπλέξω» πάρα πολύ. Θα μιλήσω σε άξονες πολιτικών. Είναι ο ίδιος ο Προϋπολογισμός της Ε.Ε., είναι η επενδυτική πρωτοβουλία INVEST EU, που είναι το διάδοχο σχήμα του ευρωπαϊκού ταμείου για τις στρατηγικές επενδύσεις, δίνοντας εγγυήσεις, ώστε η Ευρωπαϊκή Τράπεζα Επενδύσεων και άλλοι χρηματοδοτικοί φορείς να επενδύσουν σε έργα, προσελκύοντας και ιδιώτες επενδυτές. Είναι ο μηχανισμός της δίκαιης μετάβασης που σας είπα πριν, 100 εκατομμύρια ευρώ για το διάστημα 2021-2027. Είναι τα κονδύλια για την καινοτομία και τον εκσυγχρονισμό, τα οποία δεν αποτελούν μέρος του Προϋπολογισμού της Ε.Ε., αλλά χρηματοδοτούνται από ένα μέρος των εσόδων αυτού και τέλος, είναι το σύστημα πλειστηριασμού των δικαιωμάτων εκπομπής διοξειδίου του άνθρακα, στο πλαίσιο του συστήματος εμπορίας εκπομπών της Ε.Ε.. Άρα, αυτό είναι το αντικείμενο συζήτησης. Η Πράσινη Οικονομία, η συμφωνία, οι πηγές χρηματοδότησης, ο μηχανισμός της δίκαιης μετάβασης. Αυτά συζητάμε στην Ευρώπη.

Δεύτερον, η αναθεώρηση των δημοσιονομικών κανόνων της Ευρωπαϊκής Ένωσης. Η παγκόσμια οικονομική και χρηματοπιστωτική κρίση κατέδειξε την ανάγκη καλύτερου συντονισμού και ενισχυμένης εποπτείας των οικονομικών πολιτικών στην ευρωζώνη. Αυτή η νέα αρχιτεκτονική της οικονομικής διακυβέρνησης εδράζεται πάνω σε ορισμένους συγκεκριμένους άξονες. Ο πρώτος άξονας, αφορά στην ενίσχυση των μηχανισμών οικονομικής διακυβέρνησης για την επιτήρηση των δημοσιονομικών πολιτικών των κρατών μελών. Πράγματι, το πλαίσιο της οικονομικής διακυβέρνησης έχει γίνει πολυπλοκότερο, καθώς προβλέφθηκε από τη μία πλευρά, αυστηρότερη πειθαρχία των οικονομικών και δημοσιονομικών πολιτικών, από την άλλη επιβολή κυρώσεων στα κράτη μέλη που αποκλίνουν από το Σύμφωνο Σταθερότητας και Ανάπτυξης, αλλά και εποπτεία των μακροοικονομικών ισορροπιών. Άρα, είναι πολύπλοκο, γιατί προσπαθούμε να πετύχουμε ταυτόχρονα πολλούς στόχους.

Θυμίζω, ότι το Σύμφωνο Σταθερότητας και Ανάπτυξης συστάθηκε το 1997, αναθεωρήθηκε το 2005 και ενισχύθηκε, περαιτέρω, από το πακέτο των έξι νομοθετικών προτάσεων, το περίφημο six pack, που τέθηκε σε ισχύ τον Δεκέμβριο του 2011. Tαυτόχρονα, προέκυψαν και ειδικότερες διατάξεις για τα κράτη μέλη της ευρωζώνης, όπως είναι το πακέτο των δύο νομοθετικών προτάσεων, το two pack, που τέθηκε σε ισχύ τον Μάιο του 2013. Εκτός από το six pack και το two pack, έχουμε, επιπλέον, δεσμεύσεις, μέσα από τη συνθήκη για τη σταθερότητα, τον συντονισμό και τη διακυβέρνηση, μέρος της οποίας αποτελεί το δημοσιονομικό Σύμφωνο.

Σύμφωνα με την ανακοίνωση της Ευρωπαϊκής Επιτροπής τον Μάρτιο του 2017 τα αποτελέσματα της αξιολόγησης αυτών των μέτρων οικονομικής διακυβέρνησης είναι τα εξής. Σε ότι αφορά στην εποπτεία, οι κανόνες του θεσμικού πλαισίου είναι συνολικά αποτελεσματικοί. Σε ότι αφορά στον προληπτικό σκέλος του Συμφώνου Σταθερότητας και Ανάπτυξης τα αποτελέσματα είναι ενθαρρυντικά, καθώς η πλειοψηφία των κρατών μελών πέτυχαν ή έδειξαν σημαντική πρόοδο προς τον μεσοπρόθεσμο δημοσιονομικό στόχο. Και σε ότι αφορά στο διορθωτικό σκέλος, η διόρθωση των ελλειμμάτων είναι εμφανής, καθώς το έτος 2011, τα 23 από τα 27 κράτη μέλη ήταν τότε σε διαδικασία υπερβολικού ελλείματος, ενώ το 2017 ήταν, μόλις, 3 από τα 27. Επί του παρόντος, κανένα κράτος μέλος δεν βρίσκεται σε διαδικασία υπερβολικού ελλείμματος, μετά την ολοκλήρωση της διαδικασίας για την Ισπανία τον Ιούνιο του 2019. Προσφάτως, έχει εκκινήσει η διαδικασία για το «άνοιγμα» σχετικής διαδικασίας για τη Ρουμανία, η οποία ακόμη δεν έχει ολοκληρωθεί.

Άρα, το πρώτο κομμάτι είναι οι μηχανισμοί οικονομικής διακυβέρνησης. Συγκρατήστε το six pack, το two pack και το Δημοσιονομικό Σύμφωνο.

Ο δεύτερος άξονας είναι το ευρωπαϊκό εξάμηνο, αυτό στο οποίο βγαίνουν, διαρκώς, εκθέσεις και για τη χώρα και για την Ευρώπη και για τα κράτη μέλη και για την Ευρώπη. Είναι ο συντονισμός των οικονομικών και δημοσιονομικών πολιτικών. Αυτό καθιερώθηκε το 2010 και πρόκειται για έναν ετήσιο κύκλο συντονισμού της οικονομικής και δημοσιονομικής πολιτικής στην Ε.Ε., κατά τον οποίο παρέχονται κατευθυντήριες γραμμές στα κράτη μέλη τους, πριν αυτές λάβουν πολιτικές αποφάσεις σε εθνικό επίπεδο.

 Στις 17 Δεκεμβρίου του 2019, η Ευρωπαϊκή Επιτροπή εξέδωσε τη φθινοπωρινή δέσμη εκθέσεων. Αυτή καθορίζει τις γενικές οικονομικές προτεραιότητες της Ε.Ε., περιλαμβάνοντας, μεταξύ άλλων, την έκθεση για την ετήσια στρατηγική βιώσιμης ανάπτυξης, την έκθεση για τον μηχανισμό επαγρύπνησης, όπως χαρακτηρίζεται, την κοινή έκθεση για την απασχόληση και τις συστάσεις για την οικονομική πολιτική των χωρών της ευρωζώνης. Εκτός του ευρωπαϊκού εξαμήνου, ο τρίτος άξονας, ο τρίτος «πυλώνας» είναι το Ευρωπαϊκό Δημοσιονομικό Συμβούλιο και τα Εθνικά Δημοσιονομικά Συμβούλια, όπως αυτό που θεσμοθετήθηκε για την ακρίβεια το 2014 και συστάθηκε μεταγενέστερα, όπως και στελεχώθηκε από την προηγούμενη Κυβέρνηση, για να συμπληρωθούν και να ενισχυθούν τα μέτρα οικονομικής διακυβέρνησης.

Άρα, αυτός είναι ο δεύτερος άξονας, με τρεις πυλώνες, πάνω στον οποίο ήθελα να μιλήσω.

Ο τρίτος άξονας είναι η εμβάθυνση της Οικονομικής και νομισματικής Ένωσης. Άρα, πράσινη ανάπτυξη, δημοσιονομικοί κανόνες και εμβάθυνση.

Η έκθεση των πέντε Προέδρων της Ε.Ε., αν θυμάστε, εκδόθηκε τον Ιούνιο του 2015, Περιλαμβάνει τρία διαφορετικά στάδια. Το πρώτο στάδιο έχει ως στόχο την εμβάθυνση στην πράξη. Βασική επιδίωξη είναι η τόνωση της ανταγωνιστικότητας και της σύγκλισης, η επίτευξη υπεύθυνων δημοσιονομικών πολιτικών και η ενίσχυση της χρηματοοικονομικής ένωσης και της δημοκρατικής λογοδοσίας.

Το δεύτερο στάδιο έχει ως άξονα και ως στόχο την ολοκλήρωση της ΟΝΕ. Αφορά στη δρομολόγηση πιο μακροπρόθεσμων δράσεων, με σκοπό η διαδικασία σύγκλισης να αποκτήσει περισσότερο δεσμευτικό χαρακτήρα, μέσα από κοινούς, όμως, συμφωνηθέντες στόχους.

Το τρίτο στάδιο, το τελικό, το αργότερο μέχρι το 2025, αφορά στη δημιουργία μιας ουσιαστικής ΟΝΕ, ως χώρο σταθερότητας και ευημερίας, χώρος που θα ελκύει και άλλα ευρωπαϊκά κράτη μέλη να προσχωρήσουν, εφόσον είναι έτοιμα να το πράξουν.

Επισημαίνεται, ότι στη Σύνοδο Κορυφής της Ευρωζώνης του Ιουνίου του 2019, σε διευρυμένη σύνθεση, οι ηγέτες της Ε.Ε., από κοινού με τον τότε Πρόεδρο της Ευρωπαϊκής Κεντρικής Τράπεζας, εστίασαν στην εμβάθυνση της ΟΝΕ και έθεσαν ορισμένες βασικές προτεραιότητες. Αυτές οι βασικές προτεραιότητες αποτελούν αντικείμενο συζητήσεων κάθε Eurogroup, κάθε Ecofin, χωρίς να έχει υπάρξει τετελεσμένο επί αυτών.

Πρώτη προτεραιότητα, είναι η θέσπιση δημοσιονομικού μέσου για τη σύγκλιση και την ανταγωνιστικότητα, σε ακρωνύμια BICC στα αγγλικά. Αυτό το μέσο θα χρηματοδοτεί τις δέσμες διαρθρωτικών μεταρρυθμίσεων και δημόσιων επενδύσεων, προκειμένου να ενισχυθεί το αναπτυξιακό δυναμικό των οικονομιών της ευρωζώνης και η ανθεκτικότητα του ενιαίου νομίσματος στους οικονομικούς κλυδωνισμούς.

Η δεύτερη προτεραιότητα είναι οι αλλαγές στις συνθήκες για τη θέσπιση του Ευρωπαϊκού Μηχανισμού Σταθερότητας, συμπεριλαμβανομένου του κοινού μηχανισμού ασφάλειας για την εξυγίανση των τραπεζών, ενώ η τρίτη προτεραιότητα είναι η ολοκλήρωση της τραπεζικής ένωσης, μεταξύ άλλων, με την πρόβλεψη για έναν ευρωπαϊκό μηχανισμό εγγύησης καταθέσεων, αλλά και η ένωση των κεφαλαιαγορών.

Σε ότι αφορά στις προτάσεις για το μέλλον της ευρωζώνης, αυτές επικεντρώνονται στην ολοκλήρωση της χρηματοοικονομικής ένωσης, για παράδειγμα, πιθανόν, μέσα από τη δημιουργία ενός ευρωπαϊκού νομισματικού ταμείου, στην επίτευξη οικονομικής και δημοσιονομικής ένωσης, για παράδειγμα, με την πιθανότητα δημιουργίας Υπουργείου Οικονομικών και κοινού Προϋπολογισμού στην Ευρωζώνη και με την εδραίωση της ευρωπαϊκής λογοδοσίας.

Ωστόσο, η εμβάθυνση της ΟΝΕ, εκτός από τα παραπάνω δημοσιονομικά «εργαλεία», πρέπει να λάβει υπόψη και την κοινωνική διάσταση. Οι ευρωπαίοι πολίτες χρειάζονται μία κοινωνική Ευρώπη, η οποία θα βασίζεται στην βιώσιμη ανάπτυξη, στην προώθηση της οικονομικής και κοινωνικής προόδου και στη σύγκλιση των οικονομιών, ώστε να μειωθούν οι πιθανότητες ή, τουλάχιστον, η ένταση μιας νέας χρηματοπιστωτικής κρίσης.

Άρα, κυρίες και κύριοι συνάδελφοι, σας ανέπτυξα όλη τη γκάμα των θεμάτων που συζητάμε σε ευρωπαϊκό επίπεδο στο πεδίο της οικονομίας.

Η Ελλάδα, ανέκαθεν, υποστήριζε και συνεχίζει να υποστηρίζει την περαιτέρω εμβάθυνση της Οικονομικής και Νομισματικής Ένωσης. Θεωρούμε ότι η ολοκλήρωση της ΟΝΕ είναι απαραίτητη, προκειμένου να αξιοποιηθούν στο έπακρο τα οφέλη που προκύπτουν για όλα τα κράτη μέλη από τη συμμετοχή της σε αυτή.

Στο πλαίσιο αυτό, χαιρετίζουμε όλες τις σχετικές προσπάθειες που έχουν γίνει κατά τα προηγούμενα χρόνια και σε κεντρικό ευρωπαϊκό επίπεδο και σε εθνικό επίπεδο και από τη χώρα μας. Ταυτόχρονα, συμμετέχουμε ενεργά και με εποικοδομητική στάση στις συζητήσεις για την επίτευξη περαιτέρω προόδου. Επιπλέον, η χώρα μας υποστηρίζει την πρόθεση της Ευρωπαϊκής Επιτροπής να αξιολογήσει και να βελτιώσει το ευρωπαϊκό δημοσιονομικό πλαίσιο. Σας θυμίζω, ότι ο Επίτροπος Τζεντιλόνι από αυτό εδώ το βήμα μίλησε για τις προθέσεις της Ευρωπαϊκής Επιτροπής, μία ημέρα μετά τις επίσημες ανακοινώσεις που είχε κάνει στις Βρυξέλλες.

Τέλος, η χώρα μας υποστηρίζει σθεναρά τη δίκαιη μετάβαση σε μία κλιματικά διατηρήσιμη ευρωπαϊκή οικονομία, όπως περιγράφεται στην Ευρωπαϊκή Πράσινη Συμφωνία. Συγκεκριμένα, οι θέσεις της χώρας μας στα επιμέρους θέματα της ατζέντας έχουν ως εξής. Πρώτον, την τραπεζική ένωση. Θεωρούμε, ιδιαίτερα, σημαντική την ολοκλήρωση της τραπεζικής ένωσης, προς την οποία έχουν γίνει πολλά σημαντικά βήματα, μέσω της εισαγωγής και λειτουργίας μηχανισμών για την ενιαία εποπτεία και εξυγίανση των τραπεζών. Σας θυμίζω, αναφερόμαστε στους δύο από τους τρεις πυλώνες που νομοθετήθηκαν, επί Ελληνικής Προεδρίας το 2014.

Κατανοούμε την ανάγκη μείωσης των κινδύνων στο ευρωπαϊκό τραπεζικό σύστημα. Στην κατεύθυνση αυτή, όμως, κρίνουμε, ότι το νομικό πλαίσιο, που έχει διαμορφωθεί σε επίπεδο τραπεζικής ένωσης, έχει αυξήσει σημαντικά την ανθεκτικότητα του ευρωπαϊκού τραπεζικού συστήματος, ενώ έχει παράσχει τα κατάλληλα «εργαλεία» για την αποτροπή ή την αντιμετώπιση μελλοντικών κρίσεων.

Ως εκ τούτου, έχουμε μία σαφή θέση υπέρ της πλήρους ολοκλήρωσης της τραπεζικής ένωσης, μέσω της δημιουργίας ενός κοινού ευρωπαϊκού συστήματος ασφάλειας καταθέσεων. Για να χρησιμοποιήσω τους όρους που έλεγε ο κ. Τσακαλώτος και είχε δίκιο, έχει γίνει αρκετό risk redaction τα προηγούμενα χρόνια, ήρθε η ώρα να κάνουμε και risk sharing. Αυτό θα αποτελέσει τον τρίτο πυλώνα της τραπεζικής ένωσης, ενισχύοντας σημαντικά την εμπιστοσύνη στο τραπεζικό σύστημα.

Δεύτερον, την παροχή επαρκούς ρευστότητας, μετά από περιστατικά τραπεζικής εξυγίανσης. Στηρίζουμε τις προσπάθειες για τη δημιουργία ενός μηχανισμού, μέσω του οποίου θα είναι δυνατή η παροχή επαρκούς ρευστότητας σε πιστωτικά ιδρύματα μετά από περιστατικά εξυγίανσης. Δεδομένου ότι ένα πιστωτικό ίδρυμα, που, μόλις, έχει εξυγιανθεί, ενδέχεται να αντιμετωπίσει περιορισμούς στην «άντληση» ρευστότητας από τις αγορές, λόγω μειωμένης εμπιστοσύνης, ένας τέτοιος μηχανισμός θα διασφαλίσει την ομαλή λειτουργία του ιδρύματος, κατά την περίοδο της μετάβασης από το πρώτο καθεστώς κρίσης στο νέο καθεστώς τραπεζικής ομαλότητας.

Τρίτον, τη μεταρρύθμιση του Ευρωπαϊκού Μηχανισμού Σταθερότητας. Θεωρούμε, ιδιαίτερα, σημαντική εξέλιξη τη συμφωνία περί μεταρρύθμισης του Ευρωπαϊκού Μηχανισμού Σταθερότητας, συμπεριλαμβανομένης και του κοινού μηχανισμού ασφαλείας, αυτού του common backstop, σε περιστατικά εξυγίανσης τραπεζών. Η εν λόγω μεταρρύθμιση προσθέτει μία κρίσιμη δικλίδα ασφαλείας στον ενιαίο μηχανισμό εξυγίανσης, αυξάνοντας σημαντικά τους δυνητικούς πόρους, στους οποίους το ενιαίο ταμείο εξυγίανσης θα έχει πρόσβαση, εφόσον χρειαστεί.

Τέταρτον, κρατάει πολύ και πρέπει να ολοκληρωθεί, η ευρωπαϊκή ένωση χρηματαγορών. Υποστηρίζουμε την περαιτέρω ανάπτυξη και ολοκλήρωση της ευρωπαϊκής ένωσης κεφαλαιαγορών. Αναγνωρίζουμε ότι έχει σημειωθεί σημαντική πρόοδος με σειρά νομοθετικών πρωτοβουλιών, αλλά θεωρούμε, ότι απαιτούνται ακόμη πολλά βήματα, προκειμένου να διαμορφώσουμε μία λειτουργική ευρωπαϊκή ένωση κεφαλαιαγορών. Τα οφέλη αυτής της τελευταίας, τόσο σε όρους ανθεκτικότητας των οικονομιών, όσο και σε όρους ρευστότητας και ανάπτυξης, θα είναι σημαντικά, ιδίως, μέσω των αυξημένων δυνατοτήτων χρηματοδότησης που θα προσφέρει στον τομέα των ιδιωτικών επενδύσεων.

Πέμπτον, ασφαλές ευρωπαϊκό περιουσιακό στοιχείο αναφοράς, το save asset. Διαχρονική σταθερή θέση της χώρας αποτελεί η αναγκαιότητα δημιουργίας ενός κοινού ασφαλούς περιουσιακού στοιχείου αναφοράς σε ευρωπαϊκό επίπεδο. Πρόκειται για ένα περίπλοκο, όμως, ζήτημα, επί του οποίου, στην παρούσα φάση, υπάρχουν πολλές διαφορετικές απόψεις, τις οποίες έχει βιώσει και ο κ. Τσακαλώτος. Εν τούτοις, θεωρούμε ότι η ύπαρξη ενός τέτοιου στοιχείο είναι απαραίτητη, λόγω του βάθους της ρευστότητας και της αυξημένης εμπιστοσύνης που θα προσδώσει στις ευρωπαϊκές αγορές κεφαλαίων.

Έκτον, δημοσιονομικό μέσο για την ανταγωνιστικότητα και τη σύγκλιση, αυτό που σας έλεγα το BICC. Πρόκειται για δημοσιονομικό μέσο που αφορά τα κράτη μέλη της Ευρωζώνης, δυνητικά τα άλλα κράτη της Ε.Ε., το οποίο και θα χρηματοδοτεί την υλοποίηση σημαντικών διαρθρωτικών μεταρρυθμίσεων και επενδυτικών έργων. Η Ελλάδα υποστηρίζει την εισαγωγή αυτού του μέσου, αλλά και την ανάγκη διάθεσης επαρκών πόρων, ώστε η λειτουργία του να έχει, πραγματικά, θετικό αντίκτυπο στην οικονομική ανάπτυξη της Ευρωζώνης. Επί του παρόντος, οι συζητήσεις, αναφορικά με το συνολικό ύψος των πόρων που θα διατεθούν για το δημοσιονομικό μέσο, συνεχίζονται.

Έβδομον, κοινό μέσο οικονομικής σταθερότητας. Η θέση μας είναι, ότι η ολοκλήρωση της οικονομικής «αρχιτεκτονικής» προϋποθέτει την ύπαρξη ενός κοινού κεντρικού μηχανισμού για την άσκηση σταθεροποιητικής πολιτικής σε περιπτώσεις οικονομικών «διαταραχών». Τέτοιο μέσο σήμερα δεν υπάρχει. Είναι, όμως, ιδιαίτερα, σημαντικό για την αντιμετώπιση οικονομικών κρίσεων και την αποφυγή περιπτώσεων άσκησης προ κυκλικής εθνικής δημοσιονομικής πολιτικής.

Στο πλαίσιο αυτό, η Ελλάδα στηρίζει την εκπεφρασμένη πρόθεση της Ευρωπαϊκής Επιτροπής για τη θεσμοθέτηση ενός ευρωπαϊκού μηχανισμού ασφάλισης, έναντι της ανεργίας. Αναμένει την υποβολή συγκεκριμένης πρότασης και την ανοικτή και εποικοδομητική συζήτηση επί αυτής.

Όγδοον, ευρωπαϊκό δημοσιονομικό πλαίσιο. Η Ελλάδα αναγνωρίζει, ότι πρόκειται για ένα ζήτημα με πολλές διαφορετικές πτυχές. Οι πιθανές τροποποιήσεις, σε σχέση με το σημερινό πλαίσιο, θα πρέπει να πραγματοποιηθούν, κατόπιν εμπεριστατωμένης και ενδελεχούς ανάλυσης και συζήτησης μεταξύ, τόσο των ευρωπαϊκών θεσμών, όσο και των κρατών μελών της Ευρωζώνης και της Ε.Ε..

Είμαστε, απολύτως, «ανοικτοί» στη συζήτηση αυτή, η οποία, ουσιαστικά, ξεκίνησε από τον κ. Τζεντιλόνι, την ημέρα που συνεδριάζαμε εδώ σε αυτόν τον χώρο. Συμφωνούμε με την προσέγγιση της Ευρωπαϊκής Επιτροπής, ότι θα πρέπει να δοθεί αρκετός χρόνος, ώστε να δοθούν και να εκφραστούν όλες οι απόψεις και να εξεταστούν όλες οι επιλογές.

Κατά την άποψή μας, σημαντικοί παράγοντες θα πρέπει να είναι η διατήρηση μιας ισορροπίας, μεταξύ της απλοποίησης του πλαισίου, αλλά και της ευελιξίας του, προκειμένου να αντιμετωπίζονται απρόβλεπτες οικονομικές κρίσεις. Ταυτόχρονα, συμφωνούμε, ότι οι κανόνες πρέπει να είναι προβλέψιμοι, ώστε να δημιουργούν δημοσιονομική αξιοπιστία και να επιτρέπουν τη δυνατότητα χάραξης δημοσιονομικής πολιτικής σε μεσομακροπρόθεσμο ορίζοντα.

Το αποτέλεσμα των διαβουλεύσεων πρέπει να είναι ένα δημοσιονομικό πλαίσιο, το οποίο, αφενός θα σταθεροποιεί τις μακροχρόνιες δημοσιονομικές προσδοκίες, αφετέρου θα επιτρέπει αξιόπιστη ευελιξία στην αντιμετώπιση απρόβλεπτων οικονομικών κρίσεων. Σε ότι αφορά στη δεύτερη διάσταση, εδώ δίνουμε πολύ μεγάλη σημασία, καθώς θεωρούμε, ιδιαίτερα, σημαντικό τον ρόλο και τη διαχείριση και μεταχείριση των επενδυτικών δαπανών, προκειμένου να αποφευχθεί το φαινόμενο που παρατηρήθηκε, κατά την προηγούμενη κρίση, όταν οι επενδυτικές δαπάνες μειώθηκαν σημαντικά, προκειμένου να υποστηρίξουν τη διαδικασία δημοσιονομικής εξυγίανσης.

Ένατον, Ευρωπαϊκή Πράσινη Συμφωνία. Η Ελλάδα στηρίζει, απόλυτα, τις προσπάθειες της Επιτροπής για τη διασφάλιση περιβαλλοντικής βιωσιμότητας. Στο πλαίσιο αυτό, η Κυβέρνηση έχει υποβάλει ένα, ιδιαίτερα, φιλόδοξο εθνικό σχέδιο για την Ενέργεια και το Κλίμα, περιλαμβανομένης της δέσμευσης για την απολιγνιτοποίηση της χώρας μέχρι το 2028.

Ταυτόχρονα, αντιλαμβανόμαστε τις δυσκολίες επίτευξης των στόχων που έχουν συμφωνηθεί σε επίπεδο Ε.Ε. και διατηρούμε κάποιες, επιμέρους, επιφυλάξεις, σε σχέση με ορισμένες προτάσεις της Επιτροπής, ιδίως, στον τομέα της φορολογίας, σε κλάδους στους οποίους η Ελλάδα έχει συγκριτικά πλεονεκτήματα.

Επίσης, έχουμε πλήρη συναίσθηση του σημαντικού κόστους που η περιβαλλοντική μετάβαση θα απαιτήσει. Για τον λόγο αυτόν, στηρίζουμε, απόλυτα, τη λειτουργία του Μηχανισμού και του Ταμείου Δίκαιης Μετάβασης, με στόχο την υποστήριξη εκείνων των ευρωπαϊκών περιφερειών, ανάμεσα στις οποίες υπάρχουν και ελληνικές Περιφέρειες, οι οποίες αναμένεται να πληγούν περισσότερο από τη μετάβαση.

Ως προς αυτό το ζήτημα, κρίνουμε απαραίτητη την αντικειμενική εκτίμηση του κόστους μετάβασης και τη διάθεση επαρκών πόρων, οι οποίοι οφείλουν να κατανεμηθούν σε ευρωπαϊκό επίπεδο σε εκείνες τις Περιφέρειες, βάσει των πραγματικών οικονομικών αναγκών. Διεκδικούμε το καλύτερο και το βέλτιστο για τις ελληνικές Περιφέρειες.

Αυτό ήταν το αντικείμενο της σημερινής συζήτησης, για να έχετε πλήρη εικόνα όλων όσων συζητάμε σε επίπεδο Eurogroup και Ecofin, αλλά και τις θέσεις της Ελλάδος, όπως έχουν διαμορφωθεί τους τελευταίους επτά μήνες.

Κυρίες και κύριοι συνάδελφοι έκρινα, όμως, σκόπιμο να σας ενημερώσω για ακόμη δύο θέματα. Μία καθοριστική παράμετρος για την αποτελεσματικότητα του πλαισίου οικονομικής διακυβέρνησης είναι το, υπό διαπραγμάτευση, νέο πολυετές δημοσιονομικό πλαίσιο. Ένα δημοσιονομικό πλαίσιο, που έρχεται σε μία κρίσιμη στιγμή για την Ε.Ε., η οποία θα πρέπει να «ισορροπήσει», μεταξύ της εξόδου του Ηνωμένου Βασιλείου, αλλά και των αυξημένων αναγκών της. Μία «ισορροπία» που, δυστυχώς, ακόμη δεν έχει βρεθεί, όπως φάνηκε από το αποτέλεσμα της τελευταίας Έκτακτης Συνόδου Κορυφής, οπότε και οι πολύωρες διαπραγματεύσεις δεν οδήγησαν σε συμφωνία για την κατανομή και για το ύψος του ευρωπαϊκού προϋπολογισμού για την επταετία 2021 - 2027.

Είναι μία κρίσιμη περίοδος για την Ευρώπη, η οποία αφήνει πίσω της μία δύσκολη περίοδο και θέτει ένα πλαίσιο φιλόδοξων πολιτικών για το μέλλον της, πολιτικές για τη μετάβαση σε μία βιώσιμη και «πράσινη» οικονομία, για την ενδυνάμωση της ανταγωνιστικότητας της ευρωπαϊκής οικονομίας, για τον ψηφιακό μετασχηματισμό των κοινωνιών μας, για την προστασία των συνόρων μας, των ευρωπαϊκών μας συνόρων. Πρόκειται για φιλόδοξες πολιτικές που απαιτούν περισσότερους πόρους για να χρηματοδοτηθούν. Πολιτικές που πρέπει να συνοδεύσουν και όχι να υποκαταστήσουν τις παραδοσιακές πολιτικές της Ε.Ε. και αναφέρομαι στην Πολιτική Συνοχής και στην Κοινή Αγροτική Πολιτική, οι οποίες και είναι κρίσιμες για την Ελλάδα, μία χώρα η οποία προσπαθεί να ανακάμψει και να καλύψει το χαμένο έδαφος της περασμένης δεκαετίας.

Σε αυτό το πλαίσιο, η Ευρωπαϊκή Επιτροπή το 2018 είχε προτείνει για τη νέα περίοδο έναν προϋπολογισμό μεγαλύτερο από τον προηγούμενο. Την πρόταση της Ευρωπαϊκής Επιτροπής ακολούθησαν οι προτάσεις των διαπραγματευτικών πακέτων από το Ευρωπαϊκό Συμβούλιο. Δεν θα πω ποσοστά, άλλα θα σας δώσω μία αίσθηση για το ποιες προτάσεις κατατέθηκαν. Μία πρόταση ήταν αυτής της Φινλανδικής Προεδρίας, τον Δεκέμβριο του 2019, που πρότεινε πολύ μικρότερο προϋπολογισμό και αυτή του Προέδρου Μισέλ, πριν από λίγες ημέρες, τον Φεβρουάριο του 2020, που πρότεινε, ελαφρώς, υψηλότερο προϋπολογισμό, έναντι της πρότασης της Φιλανδικής Προεδρίας, αλλά χαμηλότερο έναντι αυτού της Ευρωπαϊκής Επιτροπής.

Ωστόσο, κατά τη διάρκεια των διαπραγματεύσεων έγινε ξεκάθαρη η στάση μιας ομάδας τεσσάρων μεσαίων κρατών μελών για έναν πιο «σφιχτό» προϋπολογισμό, που δεν θα πρέπει να ξεπεράσει το 1% του Ακαθάριστου Εθνικού Εισοδήματος της Ε.Ε.. Κατέστη, δηλαδή, εμφανές, ότι κάποιοι πιστεύουν, ότι θα πρέπει να κάνουμε περισσότερα με λιγότερους πόρους.

Συνεπώς, υπό αυτά τα δεδομένα, μία συμφωνία δεν ήταν εφικτή, με αποτέλεσμα οι διαβουλεύσεις σε ευρωπαϊκό επίπεδο να συνεχίζονται. Διαβουλεύσεις, κατά τις οποίες οι ελληνικές θέσεις είναι ξεκάθαρες. Εστιάζουν στην αύξηση των πόρων, στο πλαίσιο της πολιτικής συνοχής, δηλαδή, σε ένα μεγαλύτερο και εμπροσθοβαρές ΕΣΠΑ, στην προστασία του εισοδήματος του αγροτικού κόσμου, λαμβάνοντας υπόψη και την αναγκαία εναρμόνιση με τα νέα παραγωγικά και περιβαλλοντικά δεδομένα, στην εξασφάλιση σημαντικών πόρων, προκειμένου να πραγματοποιηθεί η δίκαιη μετάβαση και η απολιγνιτοποίηση, στη διοχέτευση πόρων για την ενδυνάμωση της καινοτομίας, της ανταγωνιστικότητας, της εξωστρέφειας, στη διαμόρφωση συνθηκών για τους ίδιους πόρους, που δεν θα οδηγούν σε άνιση κατανομή του βάρους, μεταξύ των κρατών-μελών και στην εξασφάλιση επαρκών πόρων για τη φύλαξη των ευρωπαϊκών συνόρων και τη διαχείριση του φαινομένου της μετανάστευσης, το οποίο λαμβάνει μεγάλες και επικίνδυνες διαστάσεις.

Ειδικά τις τελευταίες ημέρες, η Ελλάδα δέχεται μία αιφνίδια, μαζική, οργανωμένη και συντονισμένη πίεση από μετακινήσεις πληθυσμών στα ανατολικά χερσαία και θαλάσσια σύνορά της. Υπό αυτές τις συνθήκες, η παρούσα κατάσταση συνιστά ενεργή, σοβαρή, εξαιρετική και ασύμμετρη απειλή κατά της εθνικής ασφάλειας της χώρας. Η Ελλάδα, όπως απεδείχθη, ασκεί αταλάντευτα το κυριαρχικό δικαίωμα και τη συνταγματική υποχρέωση, να διαφυλάσσει την ακεραιότητά της και η ελληνική Κυβέρνηση δρα συντονισμένα, με αυτοπεποίθηση και αποφασιστικότητα, όπως αποδεικνύεται, για να μείνουμε μόνο στην ευρωπαϊκή διάσταση, που είναι το αντικείμενο της σημερινής μας συζήτησης, από τη σημερινή επίσκεψη στον Έβρο, από την υποβολή αιτήματος στη Frontex για την ανάπτυξη ομάδας, με στόχο τη φύλαξη των εξωτερικών συνόρων της χώρας και από την άμεση γνωστοποίηση της πρόσφατης απόφασης του Κυβερνητικού Συμβουλίου Εθνικής Άμυνας στο Συμβούλιο Υπουργών Εξωτερικών της Ε.Ε., προκειμένου να ληφθούν μέτρα υπέρ της Ελληνικής Δημοκρατίας.

Τέλος, κυρίες και κύριοι συνάδελφοι, το τελευταίο χρονικό διάστημα αναπτύσσεται και μία άλλη ασύμμετρη απειλή, σε παγκόσμιο και ευρωπαϊκό επίπεδο, απειλή που σχετίζεται με τη μετάδοση του κορονοϊού, απειλή που έχει, ήδη, δυσμενείς επιπτώσεις στην παγκόσμια, την ευρωπαϊκή και την ελληνική οικονομία, επιπτώσεις οι οποίες θα είναι το αντικείμενο του αυριανού έκτακτου Eurogroup σε τηλεδιάσκεψη με διευρυμένη βάση, προκειμένου να αποτιμηθεί η κατάσταση και να αναληφθούν οι αναγκαίες δράσεις σε ευρωπαϊκό και εθνικό επίπεδο.

Εμείς ως Υπουργείο Οικονομικών αντιμετωπίζουμε το πρόβλημα με σοβαρότητα, υπευθυνότητα και προνοητικότητα. Εξετάζουμε, με βάση κάθε φορά τα δεδομένα και τις πιθανές εξελίξεις, τις επιπτώσεις του προβλήματος στην ελληνική οικονομία, στα νοικοκυριά και στις επιχειρήσεις. Μελετάμε σε ευρωπαϊκό και εθνικό επίπεδο τα εναλλακτικά σενάρια κι έχουμε συγκεκριμένα μέτρα για κάθε σενάριο, συνεκτιμώντας και τη δυνατότητα υλοποίησης κάποιων εξ αυτών σε περίπτωση έκτακτης ανάγκης.

Ταυτόχρονα, συμμετέχουμε στις διαβουλεύσεις και υποστηρίζουμε τη λήψη συντονισμένης δράσης σε ευρωπαϊκό επίπεδο, προκειμένου να περιορισθούν οι οικονομικές επιπτώσεις του κορονοϊού, ανάλογα με το μέγεθος και την εξέλιξη της εξάπλωσής του. Συντονίζουμε τις επαφές με τους εκπροσώπους των κλάδων της οικονομίας, που επηρεάζονται ή πιθανόν να επηρεαστούν από την εξάπλωση του ιού, προκειμένου να αναληφθούν οι κατάλληλες δράσεις. Προβλέψαμε στη σχετική πράξη νομοθετικού περιεχομένου και, ήδη, άρχισε, να υλοποιείται, τη δυνατότητα έκτακτης οικονομικής ενίσχυσης προς το Υπουργείο Υγείας για την κάλυψη έκτακτων αναγκών, πρόσληψη ιατρικού, νοσηλευτικού και υγειονομικού προσωπικού, καθώς και για την αγορά υλικών και τη λήψη μέτρων προστασίας.

Ενημερώθηκαν ηλεκτρονικά όλοι οι υπάλληλοι της ΑΑΔΕ, σχετικά με τις οδηγίες που δόθηκαν από την επίσημη ιστοσελίδα του Υπουργείου Υγείας. Έχουν προμηθευτεί όλα τα τελωνεία της χώρας γάντια και μάσκες για τους υπαλλήλους, που πραγματοποιούν ελέγχους στους επιβάτες, ενώ αποστείλαμε μέσω της Ανεξάρτητης Αρχής Δημοσίων Εσόδων, εκ μέρους του Υπουργείου Υγείας, προς όλους τους φορολογούμενους ενημερωτικό υλικό για τον ιό. Απαιτείται από όλους ενημέρωση, νηφαλιότητα και ψυχραιμία.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ, κύριε Υπουργέ, για την εισήγησή σας. Μας δώσατε πολλά και ενδιαφέροντα στοιχεία, όχι μόνο για το αντικείμενο της σημερινής συζήτησης, άλλα ενδιαφέροντα στοιχεία και για το πολυετές δημοσιονομικό πλαίσιο, που αφορά, ευθέως, και τη χώρα μας και, βεβαίως, για την απειλή για τον κορονοϊό. Πιστεύω ότι ο διάλογος θα είναι ενδιαφέρον.

Στη συνέχεια, τον λόγο έχει ο κ. Κορλίρας, ο οποίος είναι ο Πρόεδρος του Ελληνικού Δημοσιονομικού Συμβουλίου.

Κύριε Κορλίρα, έχετε τον λόγο.

**ΠΑΝΑΓΙΩΤΗΣ ΚΟΡΛΙΡΑΣ (Πρόεδρος του Ελληνικού Δημοσιονομικού Συμβουλίου):** Ευχαριστώ, κύριε Πρόεδρε.

Αξιότιμοι κ.κ. Βουλευτές, οι δημοσιονομικοί κανόνες της Ε.Ε., όπως χαρακτηριστικά είπε ο πρώην κορυφαίος οικονομολόγος του Διεθνούς Νομισματικού Ταμείου, Ολιβιέ Μπλανσάρ, μοιάζουν με τον Καθεδρικό Ναό της Σεβίλλης. Ξεκίνησε μία μικρή εκκλησία, χτίστηκαν παραδίπλα άλλα κτίρια και στο τέλος έγινε ένας «γίγαντας» που είναι λαβυρινθώδης.

Πραγματικά, οι δημοσιονομικοί κανόνες, εάν ξεκινήσουμε από τη Συνθήκη του Μάαστριχτ και μετά με το Σύμφωνο Σταθερότητας και Ανάπτυξης, έχουν συσσωρευτεί ο ένας πάνω στον άλλο. Πρόκειται για ένα, εξαιρετικά, πολύπλοκο σύστημα, το οποίο, ήδη, απασχολεί το Ευρωπαϊκό Νομισματικό Συμβούλιο, το οποίο κάνει και προτάσεις για την απλοποίησή του.

Τι ισχύει σήμερα; Ισχύει πάντοτε το όριο του ύψους του χρέους. Το χρέος, ως ποσοστό του ΑΕΠ, να μην ξεπερνάει το 60%. Εάν το ξεπερνά, να ακολουθεί, σταδιακά, πτωτική πορεία προς το 60% και για όσο διάστημα παραμένει, πάνω από το 60% του ΑΕΠ θα πρέπει κάθε χρόνο, κατά μέσο όρο σε μία τριετία, να μειώνεται αυτό το υπερβάλλον χρέος κατά 1/20. Τηρείται αυτό; Όχι, απ’ όλους.

Το έλλειμμα της Γενικής Κυβέρνησης να μην υπερβαίνει το 3% του ΑΕΠ. Ταυτόχρονα, να μην υπερβαίνει το διαρθρωτικό έλλειμμα το 1% του δυνητικού ΑΕΠ, το οποίο, εφόσον είναι μικρότερο από το 60% ή πέραν του 0,5%, εφόσον το δημόσιο χρέος είναι μεγαλύτερο του 60%. Πολύπλοκο, ολίγον αδιαφανές και στηριζόμενο στην έννοια του δυνητικού ΑΕΠ, που είναι μία έννοια που οι οικονομολόγοι οι περισσότεροι έχουν δισταγμό να την προσδιορίσουν ακριβώς και κυρίως να τη μετρήσουν. Πιο εύκολα μετράμε μεταβολές του δυνητικού ΑΕΠ, παρά το ύψος του.

Σε ότι αφορά στον μεσοπρόθεσμο δημοσιονομικό στόχο για τα κράτη μέλη της Ε.Ε., για την Ελλάδα ο στόχος αφορά διαρθρωτικό πλεόνασμα, 0,25% του δυνητικού Α.Ε.Π., επικαιροποιείται κάθε τρία χρόνια και σε σημαντική απόκλιση, το Υπουργείο Οικονομικών ενεργοποιεί τον διορθωτικό μηχανισμό, που προβλέπεται από τον ν.4270, που είναι και ο ιδρυτικός νόμος του Ελληνικού Δημοσιονομικού Συμβουλίου. Για το 2020 το διορθωτικό πλεόνασμα εκτιμάται από το Υπουργείο Οικονομικών σε διαθρωτικό πλεόνασμα, της τάξης του 1,8% του δυνητικού ΑΕΠ.

Τι είναι το διαρθρωτικό πλεόνασμα και οι διαρθρωτικοί όροι; Είναι μία μέτρηση του ελλείμματος, λαμβάνοντας υπόψη τους κύκλους της οικονομίας. Αλλιώς αποτιμάται το διαρθρωτικό πλεόνασμα ή έλλειμμα, αν είναι η οικονομία σε φάση μείωσης του ΑΕΠ ή σε φάσεις ανόδου του ΑΕΠ. Τα τελευταία χρόνια, την τελευταία δεκαετία, είχαμε πολύ σημαντικές μειώσεις του ΑΕΠ και αυτό μας διευκόλυνε, γιατί μίκρυνε το διαρθρωτικό έλλειμμα. Τώρα που είμαστε σε φάση ανάκαμψης, αυξάνει το διαρθρωτικό έλλειμμα ή μειώνει το διαρθρωτικό πλεόνασμα. Παρ’ όλα αυτά, η προσδοκία είναι, ότι θα έχουμε φέτος, δηλαδή, το 2020, επαρκές διαθρωτικό πλεόνασμα.

Βέβαια, το όποιο διαρθρωτικό πλεόνασμα είναι, κυρίως, αποτέλεσμα της οικονομικής πολιτικής, που μπορεί να αφορά μεταβολές στους φορολογικούς συντελεστές, αύξηση οικονομικής δραστηριότητας, αύξηση δαπανών για επιδόματα ανεργίας, λόγω ύφεσης, κ.λπ.. Έτσι, μία οικονομία μπορεί να έχει ονομαστικό δημοσιονομικό πλεόνασμα, αλλά διαρθρωτικό έλλειμμα, γιατί το πλεόνασμα έχει δημιουργηθεί, λόγω της βελτίωσης του οικονομικού κύκλου, ενώ, παράλληλα, μπορεί να συνασκούνται και επεκτατικές οικονομικές πολιτικές, όπως η αύξηση των φοροελαφρύνσεων.

Συμπερασματικά, το ισχύον σύστημα είναι πολύπλοκο. Περιλαμβάνει μη παρατηρήσιμες μεταβλητές, όπως το δυνητικό προϊόν, το παραγωγικό κενό, το διαρθρωτικό αποτέλεσμα. Στην πράξη, οι κανόνες αυτοί, δεν αποδείχτηκαν πολύ σημαντικοί. Απόδειξη είναι, ότι πολλές χώρες της Ε.Ε. και της Ευρωζώνης, έχουν πολύ υψηλό δημόσιο χρέος και δεν απετράπη η προ κυκλικότητα των εθνικών δημοσιονομικών πολιτικών. Πολλές φορές, οι εθνικές δημοσιονομικές πολιτικές ενέτειναν τους κύκλους, κυρίως, σε περιόδους ύφεσης.

Οι προτάσεις είναι αυτονόητες. Απλοποίηση των δημοσιονομικών κανόνων. Σε αυτό έχει παρέμβει το Ευρωπαϊκό Δημοσιονομικό Συμβούλιο, το οποίο είναι, υπό την εποπτεία της Κομισιόν. Μεγαλύτερη ευελιξία χρειάζεται για δαπάνες φιλικές προς την ανάπτυξη και για δαπάνες που αφορούν στην καταπολέμηση της κλιματικής αλλαγής, όπως, επίσης, χρειάζεται μεγαλύτερη ευελιξία για δαπάνες ή για μεταβολές των μεταβλητών του ΑΕΠ, που οφείλονται σε εξωγενείς παράγοντες. Παράδειγμα, ο κορονοϊός ή τα προβλήματα άμυνας.

Όρια για τα δημοσιονομικά πλεονάσματα. Να μην εντείνονται οι μακροοικονομικές ανισορροπίες στην Ευρωζώνη. Για παράδειγμα, χώρες με υψηλά πλεονάσματα στο ισοζύγιο τρεχουσών συναλλαγών να μην καταγράφουν παράλληλα υψηλά δημοσιονομικά πλεονάσματα και έτσι να εντείνουν τις ανισορροπίες. Η αναφορά που έκανε ο Υπουργός στην εμβάθυνση της ΟΝΕ, αυτό είναι πολύ κεντρικό σημείο, γιατί γνωρίζουμε, τουλάχιστον, μια χώρα, η οποία έχει υψηλά πλεονάσματα και στο ισοζύγιο εξωτερικών συναλλαγών και στο δημοσιονομικό ισοζύγιο.

Η σύγκλιση, που είναι το «κλειδί» της εμβάθυνσης, θα πρέπει να βάλει κάποια όρια στο ύψος αυτών των υπερβολικών πλεονασμάτων, για να επιτευχθεί η πραγματική σύγκλιση.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Κουτεντάκης.

**ΦΡΑΓΚΙΣΚΟΣ ΚΟΥΤΕΝΤΑΚΗΣ (Συντονιστής του Γραφείου Προϋπολογισμού του Κράτους στη Βουλή):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι, θα είμαι πολύ συνοπτικός, ακριβώς, γιατί ο Υπουργός και ο κ. Κορλίρας, εξήγησαν το γενικό δημοσιονομικό πλαίσιο που λειτουργεί στην Ευρωζώνη και στην Ε.Ε..

Η απλή αλληλουχία της διαμόρφωσης αυτού του δημοσιονομικού πλαισίου, ως γνωστόν, ξεκίνησε από τη Συμφωνία του Μάαστριχτ το 1997 και το Σύμφωνο Σταθερότητας και Ανάπτυξης. Σε σχέση με το τι ισχύει τώρα, το αρχικό σύστημα του Μάαστριχτ ήταν, σχετικά, απλό. Δηλαδή, είχε έναν σαφή στόχο ελλείμματος, το 3% του ΑΕΠ, έναν στόχο χρέους, ο οποίος δεν ήταν και τόσο ισχυρός, το 60% του Α.Ε.Π. και έκανε και πολύ απλά πράγματα. Το ένα ήταν η απαγόρευση της νομισματικής χρηματοδότησης, απαγόρευσε, δηλαδή, στις κεντρικές τράπεζες των χωρών να χρηματοδοτούν το χρέος των ίδιων χωρώ. Δεύτερον, δήλωσε, ότι καμία χώρα δεν θα διασώσει χρηματοδοτικά καμία άλλη χώρα.

Αυτό το πλαίσιο φάνηκε, ότι δεν ήταν επαρκές με αρκετά δυσάρεστο τρόπο την περίοδο της κρίσης. Γι' αυτόν τον λόγο, άλλωστε, από το 2011 μέχρι το 2013 κυρίως, είχαμε δύο πολύ σημαντικές αλλαγές του δημοσιονομικού πλαισίου, το πακέτο των έξι και το πακέτο των δύο, το six pack και το two pack, τα οποία έκαναν πολύ πιο αναλυτικό, πολύ πιο λεπτομερές και πολύ πιο «δυσκίνητο» το πλαίσιο των δημοσιονομικών κανόνων της Ε.Ε..

Αυτά που άλλαξε ήταν, ότι, πλέον, η βασική μεταβλητή που εξεταζόταν, δεν ήταν το έλλειμμα, αλλά το χρέος, ως ποσοστό του ΑΕΠ. Το βασικό «εργαλείο» ήταν ο έλεγχος των δαπανών, ενώ από κει και πέρα, προστέθηκαν μία σειρά από κυρώσεις, προκειμένου να ενισχυθεί η συμμόρφωση των κρατών μελών με αυτό το πλαίσιο. Μία σημαντική καινοτομία, ήταν, ότι μπήκε στη συζήτηση, για το αν τηρεί ή δεν τηρεί μία χώρα τους δημοσιονομικούς κανόνες, η έννοια των μακροοικονομικών ανισορροπιών, οι οποίες απουσίαζαν, εντελώς, από την αρχική σύλληψη των κανόνων του Μάαστριχτ.

Δεν θέλω να επεκταθώ περαιτέρω, γιατί θέλω να πάω στο βασικό ερώτημα, που προέκυψε, εκ των πραγμάτων. Δηλαδή, στο κατά πόσον αυτό το πλαίσιο, που φτιάχτηκε από το 2011 και μετά, αποδείχθηκε αποτελεσματικό, αν βοήθησε σε κάτι τη δημοσιονομική βιωσιμότητα των ευρωπαϊκών χωρών ή όχι.

Ο απολογισμός που υπάρχει -και υπάρχει από την πλέον αρμόδια Ανεξάρτητη Αρχή στην Ε.Ε., το Ευρωπαϊκό Δημοσιονομικό Συμβούλιο- είναι, ότι, σε γενικές γραμμές, βοήθησε στη συμμόρφωση των κρατών μελών. Φάνηκε, δηλαδή, ότι, κατά μέσο όρο, η Ε.Ε. βρισκόταν σε καλύτερη κατάσταση, λόγω της εφαρμογής αυτού του νέου πλαισίου. Πάντα, βέβαια, είναι συζητήσιμο, το κατά πόσο το νέο πλαίσιο ήταν η αιτία για την καλύτερη κατάσταση ή κάτι άλλο.

Όμως, δύο θεμελιώδη προβλήματα στη δημοσιονομική πολιτική δεν λύθηκαν. Το ένα ήταν η προ κυκλική συμπεριφορά της πολιτικής και θα αναφερθώ παρακάτω σε αυτό. Το δεύτερο, που διαπιστώθηκε ως «παράπλευρη απώλεια», είναι ότι υπήρξε μεγάλη μείωση των δημόσιων επενδύσεων. Πολλές χώρες, στην ανάγκη τους να βελτιώσουν τα δημόσια οικονομικά τους, παρενέβησαν, μειώνοντας τις δημόσιες επενδύσεις. Ως γνωστόν, είναι πιο εύκολο να τις κόψει κανείς αυτές, από το να βάλει φόρους ή να μειώσει μισθούς και συντάξεις.

Με βάση αυτόν τον απολογισμό του Ευρωπαϊκού Δημοσιονομικού Συμβουλίου, γίνονται και κάποιες προτάσεις, σχετικά με τη μελλοντική του αναθεώρηση. Νομίζω, ότι αυτή που είναι η, πλέον, σημαντική έχει να κάνει με την απλοποίηση των κανόνων. Το ανέφερε πολύ χαρακτηριστικά ο κ. Κορλίρας πριν και δεν θα το επαναλάβω. Πλέον, η συμμόρφωση ή όχι μιας χώρας με τους δημοσιονομικούς κανόνες, στηρίζεται σε μεταβλητές, που όχι απλά δεν είναι παρατηρήσιμες, όχι απλά δεν τις καταλαβαίνει ο μέσος πολίτης, αλλά ούτε και ο μέσος πολιτικός δεν καταλαβαίνει τι είναι όλα αυτά, βασίζεται σε έννοιες και μεταβλητές, που ακόμη και οι οικονομολόγοι διαφωνούν μεταξύ τους για το πώς υπολογίζονται. Αυτό δημιουργεί, όπως καταλαβαίνετε, μία ασάφεια, μία δυσκολία, ακόμη και να συμφωνήσει κανείς, αν υπάρχει ή δεν υπάρχει μία παράβαση ή συμμόρφωση ενός κανόνα.

Το ουσιαστικό, όμως, πρόβλημα είναι, ότι η παραβίαση των δημοσιονομικών κανόνων, ανάλογα με το πώς τη διαπιστώνει κανείς, δεν είναι κάτι που μένει στο επίπεδο της διαπίστωσης. Δεν είναι, ότι συμφωνούμε πως μία χώρα παραβιάζει ή δεν παραβιάζει έναν κανόνα. Το θέμα είναι, ότι, όταν μία χώρα παραβιάζει έναν κανόνα, αυτό έχει συνέπειες. Θα πρέπει, ενδεχομένως, να λάβει κάποια μέτρα. Και αυτά τα μέτρα, προφανώς, έχουν επίπτωση στην πλειοψηφία του πληθυσμού της χώρας.

Φθάνουμε, λοιπόν, σε ένα, σχετικά, παράδοξο σημείο, ώστε θα πρέπει μία κυβέρνηση θα πρέπει να δικαιολογήσει τη λήψη μέτρων σε μία χώρα, επικαλούμενη έννοιες και μεταβλητές, τις οποίες ούτε η ίδια η Κυβέρνηση δεν μπορεί να καταλάβει. Αυτό κατανοούμε, ότι είναι λίγο προβληματικό.

Έχει, λοιπόν, μεγάλη σημασία, αφενός, να μετράμε σωστά τη δημοσιονομική κατάσταση μιας χώρας. Αυτό είναι, σίγουρα, βασικό και ενδεχομένως, αυτό δεν είναι πάντα απλό, καθώς έχει μία περιπλοκότητα και ένα επίπεδο ανάλυσης, που δεν είναι εύκολο να το συλλάβει κανείς.

Από την άλλη πλευρά, όμως, όταν τέτοια κριτήρια έχουν πολιτικές και οικονομικές συνέπειες για χώρες, για κυβερνήσεις και για πληθυσμούς, δεν μπορεί να είναι τόσο ακατανόητα στους ίδιους τους πληθυσμούς.

Άρα, λοιπόν, το πρωταρχικό ζητούμενο, σε ότι αφορά στην αναθεώρηση του δημοσιονομικού πλαισίου, είναι η απλοποίηση των κανόνων και ο τρόπος που θα διατυπωθεί με σχετικά απλό τρόπο, ότι η γενική κατεύθυνση της δημοσιονομικής πολιτικής πρέπει να είναι αντί κυκλική. Δηλαδή, πρέπει σε καλές περιόδους, σε περιόδους που η οικονομία αναπτύσσεται, αυτό να μην δίνει αφορμή, ώστε να χαλαρώνει περισσότερο η δημοσιονομική πολιτική. Αντίθετα, να είναι σχετικά «σφιχτή», ώστε να μπορεί να επιτυγχάνει πλεονάσματα, να μπορεί να μειώσει το χρέος και να μπορεί να δημιουργεί τα λεγόμενα buffers, ώστε σε μία περίοδο που δεν θα πηγαίνει τόσο καλά η οικονομία, σε μία περίοδο επιβράδυνσης, σε μία περίοδο ύφεσης, η δημοσιονομική πολιτική να έχει τα περιθώρια να αντιδράσει και να λειτουργήσει επεκτατικά.

Αυτός είναι ο γενικός κανόνας της δημοσιονομικής πολιτικής, ο οποίος, γενικά βέβαια, δεν τηρείται πουθενά, ούτε στη χώρα μας, ούτε σε άλλες χώρες της Ε.Ε.. Νομίζω ότι θα ήταν ευχής έργο να διαμορφωθεί ένα πλαίσιο κανόνων που να είναι κατανοητοί και να διασφαλίζουν μία τέτοια ορθολογική συμπεριφορά, σε ότι αφορά στην άσκηση της δημοσιονομικής πολιτικής.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Περνάμεστις τοποθετήσειςτων συναδέλφων Βουλευτών.

Τον λόγο έχει ο κ. Ρουσόπουλος.

**ΕΥΚΛΕΙΔΗΣ ΤΣΑΚΑΛΩΤΟΣ:** Συγγνώμη, κύριε Πρόεδρε. Κύριοι συνάδελφοι, θέλω να κάνω μία παρέμβαση για τον χρόνο. Θεωρώ ότι είπε τόσο πολλά πράγματα ο κ. Υπουργός, που τα πέντε λεπτά είναι περιοριστικός χρόνος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Θα υπάρχει μία άνεση χρόνου.

**ΕΥΚΛΕΙΔΗΣ ΤΣΑΚΑΛΩΤΟΣ:** Κάνω την εξής πρόταση: ή να αυξήσουμε λίγο περισσότερο ή αν θεωρείτε ότι πρέπει να έχουμε περιορισμένο χρόνο, τότε, μήπως μαζί με τον κ. Υπουργό, οργανώσουμε μία μικρή ημερίδα, με τέσσερις, πέντε ομιλητές με διαφορετικές απόψεις. Νομίζω ότι θα είχε ενδιαφέρον, γιατί είναι πάρα πολλά τα ζητήματα, καθώς για το καθένα θα μπορούσαμε να μιλήσουμε για πολλή ώρα. Αυτή είναι η πρότασή μου.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το θέμα της ημερίδας, προφανώς, απευθύνεται στον κ. Υπουργό.

**ΕΥΚΛΕΙΔΗΣ ΤΣΑΚΑΛΩΤΟΣ :** Όχι, εσείς να σκεφθείτε, αν μπορείτε να το οργανώσετε. Το είχαμε κάνει και παλιότερα, με τρεις τέσσερις ομιλητές και μαζί με τα δύο Δημοσιονομικά Συμβούλια της Βουλής. Να το δούμε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Θα το δούμε. Σε κάθε περίπτωση, οι ομιλητές θα έχουν άνεση χρόνου. Απλώς, βάζουμε τα πέντε λεπτά, ξεκαθαρίζοντας εξαρχής, ότι υπάρχει άνεση χρόνου.

Κύριε Ρουσόπουλε, έχετε τον λόγο.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αμανατίδης Γεώργιος, Αμυράς Γεώργιος, Αναστασιάδης Σάββας, Βλάχος Γεώργιος, Βολουδάκης Κωνσταντίνος - Μανούσος, Βούλτεψη Σοφία, Κωνσταντινίδης Ευστάθιος, Λεονταρίδης Θεόφιλος, Καββαδάς Αθανάσιος, Καλαφάτης Σταύρος, Καλογιάννης Σταύρος, Καραγκούνης Κωνσταντίνος, Λοβέρδος Ιωάννης, Λαμπρόπουλος Ιωάννης, Βαρτζόπουλος Δημήτριος, Κοντογεώργος Κωνσταντίνος, Λαζαρίδης Μακάριος, Μακρή Ζωή (Ζέττα), Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος, Σπανάκης Πέτρος - Βασίλειος, Στύλιος Γεώργιος, Τραγάκης Ιωάννης, Αλεξιάδης Τρύφων, Γκιόλας Ιωάννης, Χρηστίδου Ραλλία, Μαμουλάκης Χαράλαμπος (Χάρης), Μωραΐτης Αθανάσιος (Θάνος), Ξανθόπουλος Θεόφιλος, Παπαδόπουλος Αθανάσιος, Παπανάτσιου Αικατερίνη, Τζάκρη Θεοδώρα, Τσακαλώτος Ευκλείδης, Φλαμπουράρης Αλέξανδρος, Αρβανιτίδης Γεώργιος, Κατρίνης Μιχαήλ, Γκόκας Χρήστος, Κεγκέρογλου Βασίλειος, Καραθανασόπουλος Νικόλαος, Μανωλάκου Διαμάντω, Λαμπρούλης Γεώργιος, Βιλιάρδος Βασίλειος, Χήτας Κωνσταντίνος, Αρσένης Ηλίας - Κρίτων και Λογιάδης Γεώργιος.

**ΘΕΟΔΩΡΟΣ (ΘΟΔΩΡΟΣ) ΡΟΥΣΟΠΟΥΛΟΣ:** Ευχαριστώ, κύριε Πρόεδρε.

Με τον παρακαθήμενο, Γιάννη Λοβέρδο, βρεθήκαμε τον Δεκέμβριο του 1991 στο Μάαστριχτ, με την επαγγελματική ιδιότητα του δημοσιογράφου τότε και θυμάμαι την αισιοδοξία, η οποία συνείχε όλους εκείνους τους ηγέτες της Ε.Ε. και πρέπει να πω και σε εμάς τους δημοσιογράφους, γι' αυτό που αποφασίστηκε.

Βεβαίως, η πορεία και η πράξη απέδειξαν, ότι τα μέτρα που είχαν αποφασιστεί ήταν, ιδιαιτέρως, σκληρά, για τις χώρες και για τους λαούς της Ε.Ε.. Όταν λέω, σκληρά, εννοώ αυστηρά. Υπήρχε μία αυστηρότητα στην τήρηση των κριτηρίων, η οποία μπορεί και να άγγιζε κάποια στιγμή αυτό που παλαιότερα είχε πει ο Γεώργιος Παπανδρέου, ότι «ευημερούν οι αριθμοί, αλλά δεν ευημερούν οι άνθρωποι».

Από την άλλη πλευρά, για να είμαστε δίκαιοι, θα πρέπει να σημειώσουμε, ότι η Ε.Ε. είναι ο μόνος χώρος παγκοσμίως -εξαιρώ τις Ηνωμένες Πολιτείες, μία ελεύθερη δημοκρατική χώρα- στην οποία ασκούνται τα δημοκρατικά δικαιώματα των πολιτών, στην οποία η οικονομική ελευθερία ασκείται, με τρόπο πρωτοφανή για την παγκόσμια κοινότητα και στην οποία ο καθένας έχει το δικαίωμα, ακριβώς, ασκώντας τα δημοκρατικά δικαιώματα, να μετέχει. Άλλωστε, αυτός είναι και ένας από τους βασικούς λόγους που βλέπουμε ένα, ιδιαιτέρως, έντονο μεταναστευτικό ή και προσφυγικό «κύμα» να θέλει να πάει προς την Ευρώπη.

Δεν θα μιλήσω για τους οικονομικούς εκείνους όρους. Άλλωστε, ο Υπουργός ήταν τόσο αναλυτικός και σαφής. Θα πω μόνο, ότι τους τελευταίους μήνες η χώρα μας κινείται σε ρυθμούς τέτοιους, που κάποτε θα φαινόταν αδιανόητο, ιδίως, τις εποχές της κρίσης. Θετικούς ρυθμούς, οι οποίοι, συγκρινόμενοι με το παρελθόν, δίνουν αισιόδοξα μηνύματα.

Αυτά τα μηνύματα δεν κινδυνεύουν, αλλά σίγουρα τα «θολώνει» ως εικόνα, αυτά που συμβαίνουν το τελευταίο διάστημα. Και συμβαίνουν τα εξής το τελευταίο διάστημα. Το μεν ένα είναι η προκλητικότητα του Τούρκου Προέδρου Ερντογάν στο Αιγαίο, σε ότι αφορά τις ΑΟΖ και τις προσπάθειες που έκανε να παρακάμψει διεθνείς συνθήκες. Το γνωρίζουμε, καταγγέλθηκε από εμάς, καταγγέλθηκε και από την Ε.Ε.. Αναφέρω επίτηδες την Ε.Ε., γιατί είναι ένα σημείο αναφοράς για όλους εμάς, το ότι μπορούμε, δηλαδή, να βρισκόμαστε σε έναν χώρο που μας καταλαβαίνουν, τους καταλαβαίνουμε, ακόμη και αν δεν συμφωνούμε σε όλα, πάντως, είναι υποστηρικτικοί.

Το δεύτερο είναι αυτό που από προσφυγικό έχει μετατραπεί σε, κυρίως, μεταναστευτικό. Δεν λέω, ότι δεν υπάρχει και ένα μικρό «ψήγμα» προσφυγικού εντός του, αλλά είναι, κυρίως, μεταναστευτικό κύμα.

Πριν από λίγες ημέρες, στην ίδια Αίθουσα είχαμε τη χαρά, οι μετέχοντες στην Επιτροπή Περιβάλλοντος, να ενημερωθούμε για μία σειρά προβλημάτων -και αναφέρομαι σε αυτά που είπε ο κ. Υπουργός προηγουμένως για την Ε.Ε. και τις αποφάσεις της, σχετικά με το περιβάλλον- που δημιουργούνται συνολικά στην περιοχή μας. Λάβετε υπόψη σας, για παράδειγμα, ότι περίπου 10 εκατ. άνθρωποι στο Δέλτα του Νείλου ζουν σε υψόμετρο, μόλις, ένα μέτρο πάνω από την επιφάνεια της θάλασσας. Δηλαδή, στις επόμενες δεκαετίες η επαπειλούμενη ξηρασία, σε συνδυασμό με τα προβλήματα που γνωρίζουμε όλοι στο πλανήτη, θα οδηγήσουν νέα «κύματα» ανθρώπων σε προσφυγιά, σε μετανάστευση.

Τα προβλήματα αυτά η Ε.Ε. τα αγγίζει μερικές φορές σε βάθος, μερικές φορές, ως πολίτης της Ε.Ε. έχω τα παράπονα, ότι τα αγγίζει λίγο επιφανειακά, ή δεν τα αγγίζει με την ισότητα, με την οποία θα έπρεπε για όλες τις χώρες. Το πρόβλημα της Ε.Ε., κατά τη γνώμη μου, είναι ότι εκεί που ξεκίνησε από τη δεκαετία του ΄50, το 1951, στην Ένωση Άνθρακα και Χάλυβα, ήταν για λόγους οικονομικούς, αλλά βασικά πολιτικούς. Κατάφερε στην πορεία, δυστυχώς, όταν είχαμε τη μεγάλη οικονομική κρίση, να μην είναι αυτή που πρώτη θα αναλάβει με πρωτοβουλίες τα ηνία για την επίλυση αυτής της οικονομικής κρίσης. Κάλεσε, αίφνης, το Διεθνές Νομισματικό Ταμείο, όπως όλοι θυμόμαστε. Άρα, απέδειξε, ότι σε εκείνη τη χρονική στιγμή δεν ήταν έτοιμη για την κρίση, για την οποία -υποτίθεται- ετοιμαζόταν, επί δεκαετίες. Στην πορεία, βεβαίως, με τα μέτρα που έλαβε, πρέπει να πούμε να πούμε, ότι έδρασε αποφασιστικά.

Είναι ισότιμες οι χώρες της Ε.Ε., έτσι όπως το ήθελαν οι άνθρωποι που την ίδρυσαν; Είναι αυτά που ως «νάματα» του Διαφωτισμού και αργότερα, μετά τον Β΄ Παγκόσμιο Πόλεμο, συνείχαν εκείνες τις χώρες;

Δυστυχώς, σήμερα, δεν μπορούμε να το πούμε αυτό, παρ’ ότι υπάρχει μία μικρή ελπίδα φωτός για την αλληλεγγύη, την οποία βλέπουμε να έχει η Ελλάδα και όχι μόνο η ελληνική Κυβέρνηση, στην ανοίκεια «επίθεση» που δέχεται τις τελευταίες ημέρες -ομιλώ, χρησιμοποιώντας τον όρο με κάθε γνώση της ανταπόκρισης που μπορεί να έχει στον όποιον μας ακούει- στα σύνορά μας, η οποία είναι προγραμματισμένη από τη γείτονα Τουρκία και από τον Πρόεδρό της, τον κ. Ερντογάν.

Η Ε.Ε. έχει δημιουργήσει μία σειρά μηχανισμών που την καθιστούν ελκυστική. Εκτός από τους οικονομικούς δείκτες, υπάρχουν και δείκτες εκείνου που αναφέρουμε ως ευημερία για κάθε χώρα και για κάθε πολίτη της Ε.Ε.. Υπάρχουν χώρες υψηλής κοινωνικής προόδου, στις οποίες ανήκει και η δική μας χώρα. Χώρες πολύ υψηλής κοινωνικής προόδου, που είναι οι περισσότερες σκανδιναβικές και κεντροευρωπαϊκές χώρες, στις οποίες δεν ανήκουμε ακόμη. Χώρες που δίνουν πρόσβαση στη γνώση, στην ελευθερία του λόγου, στην πληροφορία, στην ποιότητα του περιβάλλοντος, σε μηχανισμούς, οι οποίοι μας μετουσιώνουν σε πιο πολιτικά και ποιοτικά αναβαθμισμένους πολίτες.

Αυτούς τους κινδύνους, τους οποίους πρέπει να αντιμετωπίσουμε όλοι μαζί, φοβούμαι, ότι, αυτή τη στιγμή, πολλοί από τους εταίρους στην Ε.Ε. δεν έχουν συνειδητοποιήσει. Το σημειώνω, κλείνοντας και λέγοντας, για ακόμη μία φορά, ότι η αλληλεγγύη, την οποία νιώθει η χώρα μας, -τουλάχιστον, αυτά τα οποία ειπώθηκαν σήμερα και πριν από λίγη ώρα στον Έβρο, ενώπιον του Έλληνα Πρωθυπουργού, από την Πρόεδρο της Κομισιόν, από τον Πρόεδρο του Συμβουλίου, καθώς και από τον Πρόεδρο του Ευρωπαϊκού Κοινοβουλίου- είναι μία μικρή ακτίδα φωτός.

Κατά τα λοιπά, επαναλαμβάνω, ότι με κάλυψε απόλυτα η παρουσίαση του Υπουργού Οικονομικών για τα ζητήματα στα οποία αναφέρθηκε και δεν αναφέρθηκε μόνο στα οικονομικά και τα δημοσιονομικά, αλλά και σε περισσότερα από αυτά με πρώτο κατά τη γνώμη και σημαντικό στις μέρες μας, το περιβάλλον και τις απειλές γύρω από αυτό.

Ευχαριστώ πολύ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Ευχαριστώ τον Υπουργό, τον κ. Κορλίρα και τον κ. Κουτεντάκη. Θέλω να πω, ότι η ομιλία του κ. Σταϊκούρα, μάς έδωσε μία καλή «φωτογραφία» της στιγμής. Είμαι πιο ανήσυχος, αν έχει δώσει καλό κινηματογραφικό έργο. Δηλαδή, η πορεία πώς πάμε. Για παράδειγμα, για την τραπεζική ένωση και την υποστήριξη που έχουμε, ότι πρέπει η μείωση του ρίσκου να πάει χέρι-χέρι με το μοίρασμα, θα μπορούσα να το πω αυτό, ακριβώς, με τα ίδια λόγια, πριν από δύο χρόνια. Δηλαδή, η αίσθηση μου είναι, ότι αυτό έχει «κολλήσει» και γι’ αυτό μιλάω για κινηματογραφικό έργο. Αυτή η συζήτηση ήταν η ίδια πριν από δύο χρόνια. Εγώ μπορώ να το πω, που δεν είμαι πια Υπουργός, αλλά εσείς δεν μπορείτε να πείτε, ότι οι Γερμανοί «παίζουν catenaccio». Δηλαδή, είναι «κολλημένο» στο COREPER στις Βρυξέλλες, αλλά και στο Eurogroup και στο Ecofin. Θα ήθελα την εκτίμησή σας, για το αν πάρα είμαι απαισιόδοξος, ότι δεν προχωράει σε αυτό.

Το άλλο θέμα που είναι κάπως παρόμοιο, έχει να κάνει με τη χρηματοδότηση. Δώσατε την εικόνα, ότι πάμε στη λάθος κατεύθυνση. Δηλαδή, αν δείτε τις δημόσιες και ιδιωτικές επενδύσεις παγίου κεφαλαίου στην Ε.Ε., στην Ευρωζώνη, πάνε στην ανάποδη κατεύθυνση. Μειώνονται. Έχουμε ένα τεράστιο πρόβλημα και παρόλες τις προκλήσεις που περιγράψατε για την πράσινη ανάπτυξη και την πράσινη συμφωνία, αυτή τη στιγμή, δεν φαίνεται, ότι πάμε στη σωστή κατεύθυνση.

Θα ήθελα να ρωτήσω κάτι, σε σχέση με αυτό. Από το 1 τρις € που είπατε για την πράσινη συμφωνία, τι ποσοστό από αυτό το 1 τρις € είναι νέα χρήματα και δεν είναι μία αλλαγή από άλλες πλευρές στην ατζέντα της πράσινης ανάπτυξης;

Το ίδιο θα μπορούσα να σας ρωτήσω και για τον νέο οικονομικό μηχανισμό, που θα είναι για την Ευρωζώνη. Δηλαδή, πόσα από αυτά τα νέα χρήματα θα είναι έξτρα για να μπορούν να βοηθήσουν σε αυτό.

Το τρίτο σημείο που θέλω να θίξω έχει να κάνει με τους δημοσιονομικούς κανόνες. Δεν διαφωνώ πολύ, ότι είναι πολύπλοκοι, ή ότι η δυνητική παραγωγή, το output gap, είναι δύσκολο να το υπολογίσεις, αλλά δεν είναι αυτό το βασικό μας πρόβλημα. Το βασικό μας πρόβλημα με τους δημοσιονομικούς κανόνες είναι ότι δημιουργήθηκαν σε μία εποχή, όπου ο βασικός αντίπαλος στην κυρίαρχη σκέψη ήταν ο πληθωρισμός. Άρα, χρειαζόμασταν συντονισμό, γιατί υπήρχε -υποτίθεται- μία εξωτερικότητα. Για τους μη οικονομολόγους, όταν η δράση σου επηρεάζει κάποιον άλλον, είναι ένας λόγος να συνεργαστείς. Η εξωτερικότητα, λοιπόν, είναι ότι μία χώρα θα είχε επεκτατική δημοσιονομική πολιτική, γιατί μέρος της αύξησης του επιτοκίου θα επηρέαζε άλλες χώρες και άρα, θα ήταν πιο επεκτατική, χωρίς συντονισμό, εάν δεν υπήρχε αυτός ο συντονισμός.

Όμως, δεν είναι αυτό το πρόβλημά μας, ότι θα είναι πολύ επεκτατική η πολιτική για δύο λόγους. Πρώτον, η εξωτερικότητα, αυτή τη στιγμή, -αναφέρθηκε λίγο ο κ. Κορλίρας- είναι μέσα από τη δημοσιονομική πολιτική και όχι μέσα από τα επιτόκια. Δηλαδή, δεν κάνει κάθε χώρα, όση επεκτατική δημοσιονομική πολιτική χρειάζεται, γιατί θεωρεί ότι μέρος του κέρδους αυτής της επεκτατικής πολιτικής θα το έχει μία άλλη χώρα και άρα, δεν κάνει τη βέλτιστη επεκτατική πολιτική που χρειάζεται.

Ο κ. Κορλίρας είπε μία χώρα που είναι, ιδιαίτερα, υπεύθυνη. Εγώ θα προσέθετα και άλλη μία, κύριε Κορλίρα, που είναι γειτόνισσα της πρώτης χώρας. Άρα, υπάρχει και ένας δεύτερος λόγος. Κάτι που οι Γερμανοί συνάδελφοί μας οικονομολόγοι αδυνατούν να κατανοήσουν, είναι ότι η Ε.Ε., η Ευρωζώνη, δεν μπορεί να έχει τους ίδιους κανόνες που είχε η Γερμανία, γιατί η Γερμανία ήταν μία σχετικά μικρή, μεσαία ανοιχτή οικονομία και η Ε.Ε. είναι μία μεγάλη και πιο κλειστή οικονομία.

Άρα, η Ε.Ε. δεν μπορεί να αδιαφορήσει για την παγκόσμια ζήτηση, όπως μπορούσε να το κάνει η Γερμανία στην εποχή πριν από το ευρώ. Επομένως, όταν υπάρχει μία μείωση της ζήτησης στην Κίνα ή στην Αμερική, δεν μπορεί να «σφυρίζει κλέφτικα» η Ε.Ε. και να λέει, ότι θα επηρεάσει τη δική της ζήτηση, σαν να είναι, εντελώς, εξωγενής παράγοντας. Πρέπει να έχει τους μηχανισμούς, ώστε να επεμβαίνει στην παγκόσμια οικονομία με επιθετική δημοσιονομική πολιτική, ακριβώς, επειδή δεν είναι μικρή οικονομία.

Υπάρχουν δύο λόγοι που χρειαζόμαστε κανόνες συντονισμού, προκειμένου να αντιμετωπίζουν και τη ζήτηση, εντός της Ε.Ε. και της Ευρωζώνης, αλλά και την παγκόσμια ζήτηση στις περιπτώσεις που έχουμε μία πτώση σε μία περιοχή. Άρα, το ένα θέμα είναι αυτό.

Ουσιαστικά, αυτά τα έλεγε και ο Ντράγκι στην Ευρωπαϊκή Κεντρική Τράπεζα. «Είχε μαλλιάσει η γλώσσα του» στα τέσσερα χρόνια, που ήμουν εγώ Υπουργός, να λέει, ότι δεν μπορεί η νομισματική πολιτική να πάρει όλο το βάρος αντιμετώπισης του ευρωπαϊκού προβλήματος και ότι οι ευρωπαίοι ηγέτες πρέπει να κάνουν κάτι στο επίπεδο της δημοσιονομικής πολιτικής.

Εκεί θεωρώ, ότι δεν δώσατε τη «φωτογραφία». Δηλαδή, κι εκεί έχει μία στασιμότητα, που δεν βλέπω να συζητούνται αυτά τα θέματα.

Θέλω να πω ακόμη δύο πράγματα, που δεν αναφέρατε καθόλου, που πιο πολύ έχουν να κάνουν με μία ατζέντα για την Ευρωπαϊκή Κεντρική Τράπεζα. Όταν δίδασκα τα οικονομικά της Ε.Ε., λέγαμε στους φοιτητές, ότι έχει ενιαία νομισματική πολιτική, αλλά δεν έχει ενιαία δημοσιονομική πολιτική. Η ενιαία δημοσιονομική πολιτική είναι αυτό που, μόλις, συζητήσαμε. Τώρα πια δεν έχει ενιαία νομισματική πολιτική. Όταν έχεις περιοχές, εντός μιας νομισματικής ένωσης με πολύ διαφοροποιημένο επίπεδο χρέους, δηλαδή, να είναι πολύ μεγάλο στον νότο και πολύ χαμηλό στον βορρά, δεν μπορεί να έχεις ενιαία νομισματική πολιτική. Δηλαδή, μπορεί να επηρεάσει το επιτόκιο η Ευρωπαϊκή Κεντρική Τράπεζα, αλλά αλλιώς θα επηρεάσει αυτό την Ολλανδία, δηλαδή, μία ενδιάμεση χώρα, ή τη Γαλλία και αλλιώς την Ισπανία. Άρα, πρέπει να κοιτάξουμε, ότι κάποτε η Ευρωζώνη και η Ε.Ε. θα πρέπει να αντιμετωπίσει τη διαφοροποίηση επιπέδου χρέους, ως ποσοστό του ΑΕΠ, σε ευρωπαϊκό επίπεδο. Αυτό, όπως καταλαβαίνετε, έχει πολύ μεγάλη σημασία για την ελληνική οικονομία.

 Το τελευταίο είναι, ότι δεν μας βοήθησαν οι κανόνες της Ευρωπαϊκής Κεντρικής Τράπεζας, παρ’ όλο που είπα κάτι καλό για τον Μάριο Ντράγκι. Καταρχάς, ο στόχος του πληθωρισμού έχει αποδειχθεί, ότι δεν ήταν ο καλύτερος στόχος που θα μπορούσε. Κατά τη δική μου άποψη, πρέπει η Ευρωπαϊκή Κεντρική Τράπεζα να γίνει πιο πολύ σαν το FED, κάτι που θα έχει και μεγαλύτερο βάρος στην ανάπτυξη, σε σχέση με τον πληθωρισμό. Ένας κανόνας που θα ήταν ένα ενδιάμεσο βήμα, αντί στόχος του πληθωρισμού, θα ήταν ο κανόνας Taylor που παίρνει και αποκλίσεις από τον πληθωρισμό και αποκλίσεις από τους ρυθμούς ανάπτυξης. Άρα, μπορεί να λάβει υπ’ όψιν και τα δύο και αν κινδυνεύει από πληθωρισμό και εάν κινδυνεύει από ρυθμούς ανάπτυξης. Θα ήταν ένα πρώτο βήμα. Βέβαια μπαίνει και ένα θέμα δημοκρατικής λογοδοσίας.

Είσαστε Υπουργός, όπως ήμουν κι εγώ Υπουργός, ουσιαστικά, χωρίς κεντρικό τραπεζίτη. Δηλαδή, στα μνημόνια και τα δικά σας και τα δικά μας, υπήρχε μία πρωτοτυπία, που δεν υπήρχε κάπου αλλού. Όταν τον ΔΝΤ πάει σε ένα πρόγραμμα στην Αργεντινή ή στην Βενεζουέλα, κάθονται από τη μία μεριά του τραπεζιού ο Υπουργός Οικονομικών και ο κεντρικός τραπεζίτης και από την άλλη κάθεται το ΔΝΤ. Εμείς κι εσείς, όταν καθόμασταν στην διαπραγμάτευση, ήταν από τη μία μεριά ο Υπουργός Οικονομικών και από απέναντι ήταν το ΔΝΤ, η ΕΚΤ και ο ESM. Αυτό δημιουργεί ένα τεράστιο πρόβλημα για τη συνοχή της Ε.Ε. και τον τρόπο άσκησης της οικονομικής πολιτικής. Είναι καλό που υποστηρίζετε το safe asset, δηλαδή, τον μεγαλύτερο προϋπολογισμό να παίζει και σταθεροποιητικό ρόλο.

Κλείνοντας, θα ήθελα να ρωτήσω πάλι, για να μου απαντήσετε άμεσα, τι ποσοστό του ενός τρις θεωρείτε, ότι είναι νέα χρήματα; Πόσα χρήματα από τον νέο οικονομικό μηχανισμό της Ευρωζώνης πια, όχι της Ε.Ε., είναι νέα χρήματα. Τι στόχο θεωρείτε, ότι μπορεί να έχει μία χώρα του νότου, ώστε να φτάσει ο ευρωπαϊκός σταθεροποιητικός μηχανισμός, για να μπορεί να παίξει τον ρόλο αυτό που είπατε στη σταθεροποίηση.

Αυτή τη στιγμή, τσακωνόμαστε για 1%, για 1,11% και για 1,3%, ενώ, όπως καταλαβαίνετε το 1,3% δεν δημιουργεί μηχανισμό σταθεροποίησης. Τι αριθμό θα είχατε; Είμαι σίγουρος, ότι θα είναι πιο ρεαλιστικός, αλλά κάποιον αριθμό πρέπει να έχουμε, για να μπορεί να παίξει αυτόν τον ρόλο.

Ευχαριστώ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, καλές οι προθέσεις σας και η υποχρέωση ενημέρωσης, στο πλαίσιο της ηλεκτρονικής διαβούλευσης, για την αναθεώρηση του πλαισίου οικονομικής διακυβέρνησης της Ε.Ε. που ξεκίνησε στις 5 Φεβρουαρίου, με πρωτοβουλία της Ευρωπαϊκής Επιτροπής, αλλά, κατά την άποψή μας, το κάνατε με πρόχειρο τρόπο.

 Το λέω αυτό, γιατί στην επιστολή σας δεν περιγράφετε συγκεκριμένα το πλαίσιο, μέσα στο οποίο θα γίνει αυτή η ενημέρωση. Δεν έχετε καθόλου συνοδευτικό υλικό. Θα ήταν χρήσιμο πιστεύω, κύριε Υπουργέ, να αναθέσετε στις υπηρεσίες του Υπουργείου Οικονομικών και ιδιαίτερα στη Γενική Διεύθυνση Οικονομικής Πολιτικής να ετοιμάσουν ένα υποστηρικτικό υλικό, στο πλαίσιο της συζήτησης, έστω τα βασικά συμπεράσματα που διατυπώθηκαν στις 5 Φεβρουαρίου, για να υπάρχει μια βάση συζήτησης.

 Κατά την άποψή μας, πέρα από τη σημερινή διαδικασία ενημέρωσης, πρέπει να γίνει ένας κλιμακωτός σοβαρός διάλογος στη Βουλή, που δεν μπορεί να εξαντληθεί, βέβαια, σε μία συνεδρίαση.

Επίσης, θεωρούμε, ότι εκτός από το Δημοσιονομικό Συμβούλιο και το Γραφείο του Προϋπολογισμού της Βουλής, η συζήτηση θα πρέπει να συμπεριλαμβάνει έναν, τουλάχιστον, εκπρόσωπο της πολιτικής ηγεσίας του Υπουργείου Ανάπτυξης και Επενδύσεων, έναν εκπρόσωπο της Κεντρικής Τράπεζας, καθώς και εκπροσώπους των κοινωνικών εταίρων. Το λέω αυτό, γιατί, εκτός από το γεγονός ότι αυτό επιδιώκει η Επιτροπή, βάσει της ανακοίνωσής της, η συζήτηση δεν αφορά μόνο τους δημοσιονομικούς κανόνες, αλλά, εν γένει, το ζήτημα του πλαισίου οικονομικής διακυβέρνησης της Ε.Ε., σε συνδυασμό με την ευρωπαϊκή πράσινη συμφωνία και την ψηφιακή πολιτική της Ε.Ε.. Άρα, συνολικά το νέο αναπτυξιακό πρότυπο της Ευρώπης.

Είναι, ίσως, μία «χρυσή» ευκαιρία να ενεργοποιηθεί, πέρα από τη Βουλή, και η διαδικασία της Οικονομικής και Κοινωνικής Επιτροπής, ώστε να διεξαχθεί εκεί ένας πιο ουσιαστικός κοινωνικός διάλογος και να παραχθεί μία ουσιαστική γνωμοδότηση. Θέλω να πιστεύω, ότι η φιλοδοξία της Κυβέρνησης δεν είναι να έχει στα χέρια της, απλώς, τα Πρακτικά μιας συνεδρίασης στη Βουλή, που θα επιβεβαιώνουν, ότι έγινε ένας απαιτούμενος διάλογος.

Επί της ουσίας, σε σχέση με την οικονομική διακυβέρνηση της Ε.Ε. και το παρόν καθεστώς. Πάγιος στόχος της «αρχιτεκτονικής» της δημοσιονομικής πολιτικής στην Ε.Ε. ήταν ο συντονισμός και η επιτήρηση των δημοσιονομικών πολιτικών των κρατών μελών και η διασύνδεσή του με την οικονομική ανάπτυξη, στο πλαίσιο του Συμφώνου Σταθερότητας και Ανάπτυξης. Σημειώνεται, ότι το Σύμφωνο Σταθερότητας και Ανάπτυξης θεσπίστηκε, στο πλαίσιο της γ΄ φάσης της Οικονομικής Νομισματικής Ένωσης, ήδη, από το 1997. Βέβαια, υπήρξαν και οι τροποποιήσεις του 2005. Η προσαρμογή τους, ωστόσο, ήταν ανεπαρκής, με αποτέλεσμα να υπάρχουν σημαντικές δημοσιονομικές ανισορροπίες σε ορισμένες χώρες της Ένωσης, οι οποίες ήρθαν στο προσκήνιο, όταν ξέσπασε η οικονομική και χρηματοπιστωτική κρίση το 2008.

Το έλλειμμα επίβλεψης και τις αδυναμίες του αρχικού σχεδιασμού της Ευρωπαϊκής Νομισματικής Ένωσης, τις πληρώσαμε ακριβά, κάτι που το γνωρίζουμε όλοι στη χώρα μας. Κάποια στιγμή, θα πρέπει να μιλήσουμε καθαρά για τις ευρωπαϊκές ευθύνες, αλλά και για τις ευθύνες της διακυβέρνησης και τον «εκτροχιασμό» των δημοσιονομικών μεγεθών την περίοδο 2004-2009, για να καταλάβουμε πώς και ποιοι μας οδήγησαν στο πρώτο μνημόνιο και πως τελικά άλλαξαν οι κανόνες οικονομικής διακυβέρνησης της Ε.Ε., με τις μεταρρυθμίσεις την περίοδο 2011-2013, μέσω επτά Κανονισμών, μιας Οδηγίας και μιας διεθνούς Συνθήκης. Ερχόμαστε σήμερα, τώρα, να συζητάμε για την αναθεώρηση της οικονομικής διακυβέρνησης της Ε.Ε.. Μία αναθεώρηση που οφείλει να καταστήσει το υπερβολικά περίπλοκο δημοσιονομικό πλαίσιο σε κάτι πιο απλό και διαφανές.

Η έναρξη της σχετικής διαδικασίας ανακοινώθηκε στις 5 Φεβρουαρίου, οπότε και η Επιτροπή, μετά από συνέντευξη τύπου της Εκτελεστικής της Αντιπροέδρου της, κ. Βάλντις Ντομπροβόσκις, υπευθύνου για το χαρτοφυλάκιο της οικονομίας, που δουλεύει για τον άνθρωπο και του Επιτρόπου για την οικονομία, Πάολο Τζεντιλόνι, παρουσίασε τα προκαταρκτικά συμπεράσματα της Επιτροπής και τα έθεσε και σε ηλεκτρονική διαβούλευση. Από αυτή την παρουσίαση της Επιτροπής συγκρατώ τον στόχο να καταστεί η Ευρώπη, μέσω του European Green Deal, η πρώτη κλιματικά ουδέτερη ήπειρος και να αξιοποιήσει τις νέες ευκαιρίες της ψηφιακής εποχής, όπως ορίζεται στην ετήσια στρατηγική για τη βιώσιμη ανάπτυξη.

Σε αυτό το στοίχημα του European Green Deal θα κριθεί, κατά πόσον η πολιτική μπορεί να επιστρέψει σε θέση «οδηγού» και να μην οδηγεί, απλώς, η οικονομία την πολιτική, καθιστώντας την μόνο διαχείριση.

Το μοντέλο της συνεργατικής οικονομίας, του διαμοιρασμού και της βιώσιμης ανάπτυξης, είναι ένα από τα σενάρια που συζητούνται στον προοδευτικό χώρο. Εμείς στο Κίνημα Αλλαγής, συζητάμε για στοίχημα ζωής, για ένα πράσινο κοινωνικό συμβόλαιο για τη χώρα και την κοινωνία, σε Ελλάδα και Ευρώπη, θέτοντας τον στόχο της βιώσιμης ανάπτυξης. Η εφαρμογή, όμως, ενός ελληνικού green deal πρέπει να προσαρμοστεί στα ελληνικά δεδομένα και να μην αποτελέσει, απλώς, μία μεταφορά και αντιγραφή, απλώς, ενός σχεδιασμού απέξω.

Όμως, για να πετύχουμε τη βιώσιμη ανάπτυξη, σε μία πράσινη και δίκαιη οικονομία, τόσο μέσα από το ευρωπαϊκό, όσο και μέσα από ένα ελληνικό green deal, χρειάζονται βέβαια πόροι και «εργαλεία». Δεν μπορούμε να κινηθούμε όπως είχαμε συνηθίσει με τη λογική business as usual.

Το ένα τρισεκατομμύριο επενδύσεων του ευρωπαϊκού green deal είναι, περίπου, όσο ήταν και οι προηγούμενοι προϋπολογισμοί των επενδυτικών πακέτων της Ε.Ε.. Οι πολύ υψηλές φιλοδοξίες, να γίνει η Ε.Ε. πρώτη κλιματικά ουδέτερη ήπειρος, μέχρι το 2050 και, αντίστοιχα, οι φιλόδοξοι στόχοι του ελληνικού εθνικού σχεδίου για την ενέργεια και το κλίμα, απαιτούν, βέβαια, πολύ περισσότερα κεφάλαια.

Θα πρέπει, λοιπόν, η Ε.Ε. να αποφασίσει να δράσει, επιτέλους, ως πραγματική πολιτική ένωση, για να πετύχουν τη βιώσιμη ανάπτυξη όλα τα μέλη της και όχι μόνο ορισμένα. Αυτό σημαίνει, να δράσει με μεγαλύτερη αλληλεγγύη στα κράτη μέλη της, που έχουν, για παράδειγμα, μεγαλύτερες συνέπειες από την κλιματική αλλαγή, όπως οι χώρες της Μεσογείου, με ξηρασίες, άνοδο της στάθμης των θαλασσών, κλιματικούς πρόσφυγες.

Οι φιλόδοξοι στόχοι πρέπει να συνοδεύονται από ριζικές ανακατευθύνσεις πόρων και να διέπονται από κοινωνική και γεωγραφική δικαιοσύνη. Υπό την έννοια αυτή, της ευρωπαϊκής αλληλεγγύης, θα θέτω, συνεχώς, υπόψιν της Κυβέρνησης ένα θέμα που μας προβληματίζει, σε σχέση με το φυσικό αέριο, την απόφαση της Ευρωπαϊκής Τράπεζας Επενδύσεων να μην χρηματοδοτήσει από το 2022 έργα, δίκτυα και αγωγούς για φυσικό αέριο, έστω και ως καύσιμο «γέφυρα», υποδομές που είναι υπαρκτές στη Βόρεια Ευρώπη, αλλά εδώ στη χώρα μας δεν τις έχουμε ακόμη ολοκληρώσει. Γι' αυτό, καλούμε την Κυβέρνηση, διαρκώς, να διεκδικήσει περισσότερους πόρους, να πιέσει, να σχεδιάσει καλύτερα, να είναι σε διαρκή διαβούλευση με τις τοπικές κοινωνίες.

Κλείνω, αναφέροντας μόνο τους τίτλους των προτάσεων που έχει καταθέσει η ομάδα Σοσιαλιστών στο Ευρωκοινοβούλιο για την οικονομική διακυβέρνηση και θα καταθέσω πιο αναλυτικά τις προτάσεις αυτές στα Πρακτικά της Επιτροπής μας, αναμένοντας τη συνέχεια της διαβούλευσης. Οι ευρωπαίοι σοσιαλιστές πιστεύουμε, ότι «οφείλουμε να επιβεβαιώσουμε τους στόχους ανάπτυξης της Ε.Ε.. Ότι δεν πρέπει να τιμωρήσουμε τις χώρες για επενδύσεις. Ότι πρέπει να κάνουμε τις επενδύσεις έναν μόνιμο πυλώνα της διακυβέρνησης της Ε.Ε.. Πρέπει να προσαρμόσουμε τη στρατηγική «Ευρώπη 2020». Να κάνουμε την οικονομική διακυβέρνηση της Ευρώπης πιο δημοκρατική. Να έχουμε ένα ισχυρότερο συμβούλιο απασχόλησης και κοινωνικής πολιτικής. Να έχουμε ένα ευρωπαϊκό σύμφωνο για τους κατώτερους μισθούς. Να βοηθηθούν οι χώρες που αντιμετωπίζουν τεράστια ανεργία». Τέτοια χώρα, είναι και η χώρα μας. «Να διασφαλίσουμε, ότι η Ε.Ε. θα σέβεται τις συλλογικές διαπραγματεύσεις. Να διασφαλίσουμε, ότι κάθε ευρωπαίος έχει ισότιμη πρόσβαση σε ουσιαστική βοήθεια. Να δημιουργήσουμε έναν μηχανισμό παροχής κινήτρων για τη χρηματοδότηση των μεταρρυθμίσεων. Να οργανώσουμε τη διαχείριση του χρέους, γιατί άλλες χώρες έχοντας πιεστική διαχείριση του χρέους, δεν μπορούν να προσαρμοστούν και να οδηγηθούν σε αναπτυξιακή πορεία. Να διερευνήσουμε ένα συμπληρωματικό σύστημα παροχών ανεργίας, στο πλαίσιο της Οικονομικής Νομισματικής Ένωσης. Να ενισχύσουμε το ευρωπαϊκό ταμείο, προς παραγωγή στην παγκοσμιοποίηση και να ολοκληρώσουμε, επιτέλους, την τραπεζική ένωση».

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Έχει σημασία να δούμε τη μεγάλη εικόνα, γύρω από την οποία διεξάγονται αυτές οι συζητήσεις σε επίπεδο Ε.Ε. και η μεγάλη εικόνα μιλάει για μία πολύ μεγάλη περίοδο στην παγκόσμια καπιταλιστική οικονομία πολύ χαμηλών ρυθμών ανάπτυξης. Μάλιστα, το τελευταίο χρονικό διάστημα, όλο και περισσότερες είναι οι αναλύσεις των διεθνών οικονομικών οργανισμών, που αναθεωρούν, προς το χειρότερο, τις προβλέψεις τους για την πορεία της παγκόσμιας καπιταλιστικής οικονομίας.

Από αυτή την άποψη ένα γεγονός, το οποίο είναι αδιαμφισβήτητο, είναι ότι αυτή η εικόνα, των χαμηλών ρυθμών ανάπτυξης, των έντονων ανησυχιών, αποτελεί, ακριβώς, και το «κάλυμμα» των πολύ μεγάλων αντιθέσεων και ανταγωνισμών, της πολύ μεγάλης ανισομετρίας που εκφράζεται στο επίπεδο της παγκόσμιας οικονομίας. Αντιθέσεις και ανταγωνισμοί, οι οποίοι είναι συνολικότεροι και στο εσωτερικό της Ε.Ε., αλλά και διεθνώς.

Οι εμπορικοί πόλεμοι, ανάμεσα στις Ηνωμένες Πολιτείες, την Κίνα ή την Ε.Ε., οι τεχνολογικοί πόλεμοι για το 5G και ποιος θα είναι ο πάροχος του 5G, οι ιμπεριαλιστικές επεμβάσεις για τον έλεγχο των ροών εμπορευμάτων στην Ανατολική Μεσόγειο, για παράδειγμα, απέναντι στην πολιτική της Κίνας, οι επεμβάσεις για τον έλεγχο των πλουτοπαραγωγικών πηγών και των διαδρομών των ενεργειακών πηγών φυσικού αερίου και πετρελαίου, οι ιμπεριαλιστικές επεμβάσεις, οι οποίες αυξάνουν τις μεταναστευτικές και προσφυγικές ροές. Μάλιστα, βλέπουμε το τελευταίο διάστημα την όξυνση του προβλήματος, όπου αξιοποιούνται οι μεταναστευτικές ροές από την Τουρκία, για να αναβαθμίσει τη θέση της στην ευρύτερη περιοχή, να αλλάξει τα σύνορα, υπό τις ευλογίες της Ε.Ε. και του ΝΑΤΟ, γιατί είναι «καθαρός» ο ρόλος που επιφυλάσσει η Ε.Ε. στην Ελλάδα: να αποτελέσει την ευρωπαϊκή «φυλακή» των προσφύγων και των μεταναστών, από τη στιγμή που παραμένουν μη αναθεωρημένες οι Συμφωνίες για το Δουβλίνο, η Συμφωνία Ελλάδας-Τουρκίας.

Αυτό το κάνουν, γιατί κάνουν «πλάτες» στην Τουρκία, σε μία προσπάθεια να την απεγκλωβίσουν από τη ρωσική επιρροή. Αν κάτι στο παρελθόν φαινόταν υπερβολή, σήμερα, αποκτά όλο και μεγαλύτερη αξία. Δηλαδή, αυτό που έλεγαν παλιά, ότι το πέταγμα της πεταλούδας στο Πεκίνο μπορεί να προκαλέσει σεισμό στη Νέα Υόρκη, με την επιδημία του κορονοϊού φαίνονται και τα αποτελέσματα αυτής της διαδικασίας, ακριβώς, λόγω της μεγαλύτερης διεθνοποίησης της παγκόσμιας καπιταλιστικής οικονομίας.

Αυτές οι αντιθέσεις είναι και στο εσωτερικό της Ε.Ε. που εκδηλώνονται από την όξυνση της ανισομετρίας στο εσωτερικό της Ευρωζώνης που οδήγησαν και στο Brexit και που ενδεχόμενα, να οδηγήσουν και στην έξοδο της Ιταλίας, εφόσον επικρατήσει ο Σαλβίνι και οι συν αυτώ στις εκλογές που θέτουν ανοιχτά το ζήτημα της εξόδου της Ιταλίας από τη ζώνη του ευρώ. Αντιθέσεις, οι οποίες προκύπτουν, ότι αντί για σύγκλιση, έχουμε όλο και μεγαλύτερη απόκλιση στο εσωτερικό της Ε.Ε., ανάμεσα στα κράτη μέλη της Ε.Ε. και γι’ αυτόν τον λόγο μόνο ως ευχολόγιο, μπορούν να εκληφθούν οι διάφορες προτάσεις στα πλεονασματικά κράτη να χάσουν αυτό το προνόμιο, το οποίο έχουν, μοιράζοντας τον πλούτο που διαμορφώνουν μέσα από αυτό το πλεόνασμα με τα υπόλοιπα κράτη. Ακούγεται ως φιλανθρωπία, αλλά αντίθετα είναι πολύ σκληρός ο ανταγωνισμός. Από αυτή την άποψη, όχι μόνο εντός της Ε.Ε. υπάρχει όξυνση ανισοτήτων και ανισομετριών, αλλά και εντός των κρατών μελών με τεράστιες κοινωνικές ανισότητες, ανάμεσα στη συσσώρευση του πλούτου από τη μία μεριά και στη φτώχεια που βιώνουν λαϊκά στρώματα.

Έτσι, οι αντιθέσεις εκφράζονται, τόσο στην αναθεώρηση των δημοσιονομικών κανόνων στο πλαίσιο της Ε.Ε., όσο και στην εμβάθυνση της ΟΝΕ. Δεν είναι τυχαίοι, οι «τορπιλισμοί» που γίνονται στην τραπεζική ολοκλήρωση και ιδιαίτερα, στην υπόθεση της ύπαρξης Ταμείου Εγγυήσεως Καταθέσεων, αλλά και στο νέο πολυετές πλαίσιο, που δεν αφορούν μόνο το ύψος, ανάμεσα στις «σφικτοχέρες» χώρες και σε αυτές που είναι πιο «γαλαντόμες», σε ότι αφορά στο ύψος του νέου πολυετές πλαισίου, αλλά και σε ότι αφορά και στην κατανομή. Δηλαδή, ποιοι θα είναι αυτοί οι κλάδοι της οικονομίας, οι οποίοι θα επωφεληθούν πολύ περισσότερο, αλλά και ποια αντίστοιχα συμφέροντα θα ωφεληθούν πολύ περισσότερο από αυτή τη διαδικασία.

Δεν είναι τυχαίο, ότι οι βασικοί κανόνες του νέου πολυετές πλαισίου που χαρακτηρίζουν και αναδεικνύουν και τον βασικό αντιλαϊκό του χαρακτήρα, είναι η επιλεξιμότητα των έργων, ο ευρωπαϊκός πολλαπλασιαστής που πρέπει να έχουν αυτά τα έργα και η αιρεσιμότητα των έργων. Άρα, δηλαδή, πειθαρχία στους «σιδερένιους» κανόνες της Ε.Ε. για τα πλεονάσματα και τα αιτήματα.

Έτσι, λοιπόν, αυτή η αντιπαράθεση, η οποία εκφράζεται, δεν αμφισβητεί τον αντιλαϊκό προσανατολισμό, τόσο των πολιτικών, όσο και της ίδιας της Ε.Ε.. Όμως, αυτό που έχει στον πυρήνα της, είναι το ποια χώρα και ποια πολυεθνική θα βγει περισσότερο κερδισμένη και ποια χαμένη από την αναγκαία απαξίωση των πλεονασματικών κεφαλαίων. Από αυτή την άποψη, η Πράσινη Συμφωνία δεν σχετίζεται με την προστασία του κλίματος. Υποκρισία είναι αυτό. Σχετίζεται με το ποια κεφάλαια θα απαξιωθούν και ποιων τα κεφάλαια θα απαξιωθούν και ποιοι θα κερδίσουν περισσότερο.

Γι' αυτό δεν είναι τυχαίο, ότι οι τράπεζες, οι μεγάλες πολυεθνικές τράπεζες που θα χρηματοδοτήσουν, άλλωστε, και τις πράσινες επενδύσεις, από την άλλη τσέπη χρηματοδοτούν και τις επενδύσεις στη «μαύρη» ενέργεια, γιατί αποκλειστικός σκοπός και των μεν και των δε επενδύσεων, είναι το καπιταλιστικό κέρδος και όχι η προστασία του περιβάλλοντος. Άλλωστε, μεγαλύτερη καταστροφή από τους πολέμους που, ήδη, προξενούν -κατά τ’ άλλα υποκριτικά μιλάνε, ότι θέλουν να σώσουν το κλίμα και τον πλανήτη- δεν βρίσκεται.

Τέλος, πρέπει να λάβουμε υπόψη και τις ανησυχίες, οι οποίες εκφράζονται από ευρύτερους κύκλους, για το πώς μπορεί να θωρακιστεί η ευρωπαϊκή οικονομία από μία νέα κρίση, δηλαδή, από την εκδήλωση μιας νέας καπιταλιστικής κρίσης που, κατά πολλούς, είναι προ των πυλών. Το λέμε αυτό, γιατί μία σειρά από «εργαλεία», πλέον, δεν υπάρχουν. Όταν σε νομισματικό επίπεδο τα επιτόκια είναι αρνητικά, καταλαβαίνετε, ότι πολύ μικρή επίπτωση θα έχει η επεκτατική νομισματική πολιτική, ή όταν από την άλλη πλευρά πάλι τα δημοσιονομικά «εργαλεία» δεν βρίσκονται, τα κρατικά χρέη είναι σε πολύ υψηλό επίπεδο.

Πραγματικά είναι πολύ μεγάλα αυτά τα ζητήματα και χρειάζεται πιο αναλυτική συζήτηση και θεματικά, κύριε Πρόεδρε, με βάση μία προετοιμασία που θα πρέπει να γίνει -κάποιος συνάδελφος το είπε- για τη συζήτηση που γίνεται για την αποκωδικοποίηση που χρειάζεται να έχουμε, εκ των προτέρων.

Εμείς λέμε καθαρά, ότι καμία ελπίδα δεν μπορεί να προκύψει για τους λαούς από τα τεκταινόμενα και τους προβληματισμούς σε επίπεδο Ε.Ε.. Αντίθετα, αυτή η βαρβαρότητα του συστήματος που καταστρέφει πραγματικές δυνατότητες, για να ζήσει ο κόσμος πολύ καλύτερα -φανταστείτε την τεχνητή νοημοσύνη, αυτοματισμοί, ρομποτική- όταν αυτοί μπαίνουν για λογαριασμό της ικανοποίησης των λαϊκών αναγκών και όχι του καπιταλιστικού κέρδους, πόσο διαφορετικά θα ήταν τα ζητήματα που θα είχαμε να συζητήσουμε.

Όμως, σε συνθήκες για το «κυνήγι» του κέρδους, αυτά αποτελούν και την ατμομηχανή επιδείνωσης της θέσης του λαού και όχι της απελευθέρωσής του.

Σας ευχαριστώ πολύ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Σας ευχαριστώ πολύ, κύριε Πρόεδρε.

Θα ήθελα να κάνω μερικές ερωτήσεις, τις οποίες σημείωσα προηγουμένως. Πρώτα απ' όλα, ζητήσατε, εξ όσων γνωρίζω, να μην υπολογίζεται το κόστος μετανάστευσης στα ελλείμματα. Θα ήθελα να ρωτήσω σε τι εξυπηρετεί αυτό; Τα ελλείμματα είναι ελλείμματα, αυξάνουν το χρέος, είτε υπολογίζεται, είτε όχι από την Ε.Ε.. Οπότε, σε τι εξυπηρετεί; Έχετε μέθοδο υπολογισμού του κόστους μετανάστευσης; Εάν έχετε κάποια μέθοδο, ποια είναι αυτή;

Δεύτερον, γνωρίζουμε ότι με τον κορονοϊό, με το Brexit, με την Thomas Cook, με το μεταναστευτικό, με τις κυρώσεις των Ηνωμένων Πολιτειών, κ.λπ., δημιουργούνται μεγάλα προβλήματα, εντός και εκτός της Ελλάδας, σε ό,τι αφορά στην εγχώρια και τη διεθνή οικονομία. Έχουν υπολογιστεί αυτά τα προβλήματα στον ρυθμό ανάπτυξης; Τι θα συμβεί εάν δεν επιτευχθεί; Δηλαδή, θα ενταθεί η πολιτική λιτότητας ή υπάρχει κάποια ιδιαίτερη συνεννόηση με την Ε.Ε.;

Τρίτον, σχετικά με το πρωτογενές πλεόνασμα. Θα θέλαμε να γνωρίζουμε, εάν υπάρχει κάποια πρόοδος στις συζητήσεις με την Ε.Ε. και αν υπάρχει περίπτωση να μειωθεί εντός του 2020, με κριτήριο τα προβλήματα που αντιμετωπίζουμε τον τελευταίο καιρό.

Επίσης, έχουμε ενημερωθεί ότι στη Σύνοδο του Ευρωπαϊκού Συμβουλίου, στις 12 και 13 Δεκεμβρίου του 2019, όπως είπατε και προηγουμένως, προτάθηκε η μετάβαση σε μία ενεργειακά ουδέτερη οικονομία έως το 2050, ενώ η κ. φον ντερ Λάιεν έχει εξαγγείλει στο πρόγραμμά της την επιτάχυνση των στόχων μείωσης ρύπων στο 40%, αν δεν κάνω λάθος, έως το 2030. Φυσικά, η μετάβαση θα απαιτήσει σημαντικές δημόσιες και ιδιωτικές επενδύσεις.

Στο πλαίσιο αυτό, το Ευρωπαϊκό Συμβούλιο δήλωσε πως επικροτεί και υποστηρίζει την ανακοίνωση της ΕΤΕΠ, σύμφωνα με την οποία προτίθεται να στηρίξει επενδύσεις, ύψους ενός τρισεκατομμυρίου €, στη δράση για το κλίμα και την περιβαλλοντική βιωσιμότητα για την περίοδο 2021-2030.

Εν πρώτοις, θα ήθελα να ρωτήσω, αν αυτό το ένα τρισεκατομμύριο είναι πραγματικά κεφάλαια ή αυτά που θα αποκτήσει, ενδεχομένως, με «μόχλευση» η Ε.Ε.;

Δεύτερον, με τι κριτήρια θα γίνει η επιδότηση, τουλάχιστον, για την Ελλάδα; Με ποια επιτόκια, δηλαδή, διάρκεια, αποπληρωμή, εξασφαλίσεις και ούτω καθεξής;

Στο αναθεωρημένο ΕΣΕΚ της Ν.Δ. προβλέπονται 43 δισεκατομμύρια έως το 2030. Όμως, η Ελλάδα έχει, ήδη, πολύ υψηλό χρέος, το γνωρίζετε καλύτερα από εμένα, οπότε δεν μπορούμε να φανταστούμε πως θα προστεθούν ακόμη 43 δισεκατομμύρια ευρώ. Ποια είναι η άποψη και θέση σας στο συγκεκριμένο θέμα;

Πώς είναι δυνατόν η Ε.Ε., με δεδομένη την ευαισθητοποίησή της στο περιβάλλον, στη βιώσιμη ανάπτυξη και στην κλιματική αλλαγή, να εγκρίνει το αεροδρόμιο στο Καστέλι της Κρήτης; Θα χρειαστεί εκεί μία έκταση 22.000 στρεμμάτων για τη μετεγκατάσταση του αεροδρομίου, ενώ θα επηρεαστεί ολόκληρη η πεδιάδα του Καστελίου από τους ρύπους, ενώ θα ήταν πολύ πιο συμφέρουσα η επέκταση του, ήδη, υφιστάμενου αεροδρομίου, παρά το να γίνουν νέες επενδύσεις. Συνολικά, θα απαιτηθεί μία έκταση 394.000 στρεμμάτων, που φιλοξενεί 3,1 εκατομμύρια ελαιόδεντρα, μερικά από μεγάλης ηλικίας, που παράγουν 30.000 τόνους, περίπου, παρθένο ελαιόλαδο ή το 10% της ελληνικής παραγωγής. Θα θέλαμε να γνωρίζουμε, αν, πραγματικά, και εσείς υποστηρίζετε αυτή την επένδυση;

Έχει επιτευχθεί στην Ευρώπη κάποια πρόοδος, σε ότι αφορά στον φόρο των χρηματοοικονομικών υπηρεσιών, των tobin tax εννοώ, που προβλέπεται να είναι μόνο 3,45 δισεκατομμύρια ευρώ και δεν συμμετέχουν όλες οι χώρες, σύμφωνα με το EURACTIV; Η Ελλάδα έχει «δεινοπαθήσει» από τα κερδοσκοπικά κεφάλαια, ενώ, αυτή τη στιγμή, υπάρχουν πολλά που αγοράζουν «κόκκινα» δάνεια, αυξάνοντας την πίεση στην ελληνική οικονομία. Επομένως, θα έπρεπε να βρεθεί και εδώ κάποια λύση, ειδικά για την Ελλάδα.

Ακόμη, ποια είναι η θέση σας για το φόρο στις τεχνολογικές εταιρίες, το DIGITAL TAX που προωθεί η Γαλλία; Υπάρχουν σχέδια για την καταπολέμηση της φοροδιαφυγής, μέσω φορολογικών «παραδείσων» στην Ε.Ε., κυρίως, στο Λουξεμβούργο και στην Ολλανδία; Για παράδειγμα, μία από τις μεγαλύτερες επενδύσεις στην Ελλάδα, αυτή της EL DORADO πραγματοποιείται, μέσω ολλανδικών OFFSHORE, προφανώς, εις βάρος της ελληνικής οικονομίας.

Η νέα απόφαση της Ε.Ε., μέσω των ΕΣΠΑ είναι η χρηματοδότηση των μικρομεσαίων επιχειρήσεων. Υπάρχει πρόβλεψη για την Ελλάδα, στην οποία δεν έχουν ληφθεί μέτρα στήριξης, ενώ αποτελούν τη «ραχοκοκαλιά» της οικονομίας μας και καταστράφηκαν από τα μνημόνια της τρόικα; Τι ποσά, δηλαδή, προτίθεται να διαθέσει η Ε.Ε. για τον σκοπό αυτόν στην Ελλάδα; Σκέφτεται, μήπως να επιτρέψει τη μείωση των πλεονασμάτων, όπως ανέφερα προηγουμένως, έτσι ώστε να μειωθούν οι φόροι και οι προκαταβολές φόρων; Αυτή η προκαταβολή φόρου στο 95%, είναι, προφανώς, καταστροφική για την ελληνική οικονομία, όπως είναι καταστροφικό και το 30% που απαιτείται στη φορολογία, ούτως ώστε να έχουμε την ανάλογη έκπτωση.

Το επόμενο ερώτημα, είναι αν θα υπάρξει ενοποίηση των κεφαλαιαγορών για ευκολότερη πρόσβαση στη χρηματοδότηση. Υπάρχει πρόοδος στο θέμα της τραπεζικής ενοποίησης; Αποτελεί μέρος των σχεδίων της Προέδρου της Κομισιόν; Πώς θα καταπολεμηθεί η παράνομη μετακίνηση γεωργικών προϊόντων στην Ε.Ε.; Θα προωθηθεί η αναγραφή της χώρας προέλευσης για τα τρόφιμα;

Η Γεωργία έχει πληγεί, κυρίως, σε ότι αφορά στα ροδάκινα με τους δασμούς των Ηνωμένων Πολιτειών και τις κυρώσεις στη Ρωσία. Πρόσφατα, η Ε.Ε. έδωσε μία ενίσχυση σε Ισπανούς μεσάζοντες για το λάδι, στους οποίους επιβλήθηκαν δασμοί από τις Ηνωμένες Πολιτείες. Θα στηριχθούν ανάλογα τα ελληνικά ροδάκινα ή η φέτα στην Ελλάδα;

Τέλος, πώς θα στηριχθεί από την Ε.Ε. η Ελλάδα στο θέμα της παράνομης μετανάστευσης, το οποίο μας κοστίζει τεράστια ποσά, ενώ δημιουργεί μεγάλα προβλήματα στην ελληνική οικονομία; Γνωρίζετε αν θα υπάρξει αναθεώρηση της Συνθήκης του Δουβλίνου; Αν ναι, ποιες είναι οι προτάσεις;

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Λογιάδης από το ΜέΡΑ25.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, κύριε Κορλίρα, κύριε Κουτεντάκη θα ήθελα να κάνω μερικές ερωτήσεις και κάποιες τοποθετήσεις.

Έχουμε, πραγματικά, σύγκλιση οικονομιών στην Ευρώπη και εμβάθυνση ή έχουμε απόκλιση και φυγόκεντρες δυνάμεις, εάν δούμε πρόσφατα το BREXIT; Εάν το Ηνωμένο Βασίλειο αποδείξει, ότι είναι καλύτερα εκτός Ε.Ε., δεν θα ακολουθήσουν και άλλες χώρες; Συν όλα τα άλλα προβλήματα, που έχουν αναδειχθεί από το 2010 και μετά.

Κύριε Υπουργέ, μιλήσατε για την πράσινη ευρωπαϊκή συμφωνία, για τη μείωση εκπομπών αερίων κι εμείς πάμε για εξορύξεις. Νομίζω είναι οξύμωρο. Μιλήσατε για τρόφιμα υψηλής ποιότητος, πολύ σωστά, συμφωνούμε απόλυτα. Η Ελλάδα, όμως, δεν μπορεί να ανταγωνιστεί τις χαμηλές τιμές τρίτων χωρών, ούτε στον αγροτικό τομέα, ούτε στον τομέα υπηρεσιών. Προσωπικά, θα πρότεινα η Ελλάδα να θέσει βέτο στην Ε.Ε..

Ένωση σημαίνει αλληλεγγύη. Τι γύρευε η Ελλάδα στην Κορέα μετά τον Β΄ Παγκόσμιο Πόλεμο; Το έκανε από αλληλεγγύη προς το ΝΑΤΟ. Έτσι, λοιπόν, κι εμείς ζητάμε την αλληλεγγύη της Ευρώπης, με την έννοια, ότι μέσα στην Ε.Ε. θα πρέπει πρώτα να αγοράζονται και να καταναλώνονται τα ευρωπαϊκά προϊόντα, είτε αγροτικά, είτε υπηρεσίες, όπως ο τουρισμός και ύστερα να εισάγονται από τρίτες χώρες τα φθηνά. Αλλιώς, δεν θα μπορέσει να ζήσει ο Έλληνας. Δεν είναι δυνατόν να ανταγωνιστούμε, ούτε στον τουρισμό, ούτε στην αγροτική παραγωγή, τις τιμές των τρίτων χωρών.

Μιλήσατε για βιώσιμη Ευρώπη, μέσω δημοσίων επενδύσεων. Εμείς, όμως, κύριε Υπουργέ, όπως σωστά λέτε, συνεχώς, βρισκόμαστε σε ενισχυμένη επιτήρηση. Δεν είναι αυτό σχήμα οξύμωρο; Από την άλλη πλευρά, αναφέρετε ως δημόσια επένδυση το Αεροδρόμιο του Ηρακλείου στο Καστέλι, το οποίο θα έχει περιβαλλοντική καταστροφή, ενώ θα έχει ένα πολλαπλάσιο κόστος, από ό,τι αν φτιάχναμε σωστά το νυν Αεροδρόμιο «Καζαντζάκης».

Για το ευρωπαϊκό πράσινο σχέδιο εμείς ως Μέρα 25, ελληνικός «βραχίονας» του DM25 προτείναμε από την αρχή της ίδρυσής μας, το 5% του ΑΕΠ της Ε.Ε., περίπου 500 δις το έτος, να πηγαίνει σε τέτοιες επενδύσεις. Η Ευρωπαϊκή Τράπεζα Επενδύσεων να βγάλει ομόλογα, τα οποία θα εγγυηθεί η Ευρωπαϊκή Κεντρική Τράπεζα. Σε μία περίοδο, που τα επιτόκια είναι αρνητικά, ο επενδυτής, ο βόρειος ευρωπαίος επενδυτής θεωρούμε πως θα κάνει χαρά να αγοράσει αυτά τα ομόλογα, θεωρούμε.

Μιλήσατε για αναθεώρηση δημοσιονομικών κανόνων στη Ευρωζώνη. Πανευρωπαϊκά ισχύει η λιτότητα. Στη Γερμανία έχουμε σήμερα πάνω από 3 εκατομμύρια συνταξιούχους, οι οποίοι δεν μπορούν να ζήσουν, πλέον, στη Γερμανία και κοιτάζουν να πάνε σε άλλες χώρες με φθηνότερο κόστος για να ζήσουν. Αυτό δεν δημιουργεί σύγκλιση.

Τι θα γίνει με εξωγενείς παράγοντες, όπως με τα αμυντικά θέματα; Αναφέρθηκε, προηγουμένως, ο συνάδελφος για τα Ίμια ή τη σημερινή κατάσταση στα σύνορά μας, ή με το μεταναστευτικό, το περιβαλλοντικό, τις πλημμύρες και τις φυσικές καταστροφές;

Όταν έχουμε τέτοια απρόβλεπτα φαινόμενα πως θα δράσουμε; Πολύ σωστά, είπε ο κ. Κουτεντάκης, ο συμπατριώτης μου, για αντί κυκλική δημοσιονομική πολιτική, αλλά αυτό δεν το κάνει λέει κανείς. Άρα, πώς θα πορευτούμε σε αυτό που όλοι θέλουμε;

Μιλήσαμε για ολοκλήρωση της ΟΝΕ. Έχουμε νομισματική ένωση, αλλά δημοσιονομική ένωση δεν έχουμε. Πώς θα πορευτούμε προς αυτό το περιβόητο ευρωομόλογο που όλοι θέλουμε; Πώς είναι δυνατόν, να έχουμε διαφορετικούς φορολογικούς συντελεστές μέσα στην Ευρώπη, άλλους στο Λουξεμβούργο, άλλους στην Ελλάδα, άλλους στην Βουλγαρία, offshore εταιρείες και άλλες τέτοιες δυνατότητες. Το καλύτερο επενδυτικό και αναπτυξιακό πρόγραμμα δεν θα αποδώσει «καρπούς», όταν μπορείς να διαφύγεις και να πας ως μεγάλη εταιρεία ή ως επενδυτής σε άλλα κράτη μέλη που έχουν χαμηλούς φορολογικούς συντελεστές. Για ποια σύγκλιση, λοιπόν, μιλάμε;

Είπατε πολύ σωστά, ότι οι ευρωπαίοι πολίτες χρειάζονται κοινωνική Ευρώπη. Είπαμε για τους Γερμανούς συνταξιούχους, στο τέλος της ηλικίας τους δεν μπορούν να ζήσουν στην κραταιά κοινωνική Γερμανία.

Αν κατάλαβα καλά, το έβδομο σημείο στην ομιλία σας ήταν για τον ευρωπαϊκό μηχανισμό ασφάλισης, έναντι της ανεργίας. Είναι μόνο για την ανεργία ή είναι και για άλλες καταστροφές και διάφορα άλλα θέματα;

Επίσης, με ρωτάνε από την Κρήτη για το θέμα της πανδημίας στον τουρισμό και στο εμπόριο. Όπως με τον δάκο στις ελιές και την καταστροφή της παραγωγής. Τι θα γίνει θα αποζημιωθούν. Τι θα γίνει τώρα που έχασαν τόσα χρήματα, όπως στην Πάτρα με το καρναβάλι, στο Ρέθυμνο και παντού σε όλη την Ελλάδα; Αν συνεχιστεί αυτή η κατάσταση με τον κορονοϊό, τι θα γίνει στον τουρισμό, στην οικονομία και στο εμπόριο; Καλές οι συζητήσεις, αλλά πιο καλή είναι η πράξη.

Εμείς ως Μέρα25, θα πιέζουμε εσάς που κυβερνάτε και εσείς θα πιέζετε το Βερολίνο και τις Βρυξέλλες. Είμαστε όλοι μαζί σε αυτά τα θέματα και πολύ καλά έκανε η ελληνική Κυβέρνηση, πρόσφατα, θέτοντας βέτο στις Βρυξέλλες για τον ευρωπαϊκό προϋπολογισμό. Εμείς λέμε σε όλα βέτο. Η Ευρώπη πρέπει να μετεξελιχθεί. Δεν πάει άλλο, όπως είναι σήμερα. Η Ελλάδα μπορεί να παίξει πρωτεύοντα ρόλο, το ανέδειξε και το απέδειξε αυτό το 2010, όταν ανέδειξε το οικονομικό δομικό πρόβλημα του ευρώ.

Σήμερα, με το μεταναστευτικό, με το αμυντικό, με το περιβαλλοντικό, αναδεικνύει και άλλα θέματα, τα οποία χρήζουν ευρωπαϊκών απαντήσεων.

Κλείνοντας, να πω, για να μην ξεχνάμε, ότι η Ευρώπη ως ιδέα «γεννήθηκε» στην Κρήτη.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει η κυρία Τζάκρη.

**ΘΕΟΔΩΡΑ ΤΖΑΚΡΗ:** Ευχαριστώ κύριε Πρόεδρε.

Κύριε Υπουργέ, είχαμε την ευκαιρία να συζητήσουμε για τα θέματα αυτά, παρουσία και του ευρωπαίου Επιτρόπου Οικονομικών Υποθέσεων, του κ. Τζεντιλόνι, στην Επιτροπή αυτή, πριν από λίγο χρονικό διάστημα.

Σχετικά με τη συζήτηση, που έχει ξεκινήσει για την αναθεώρηση των κανόνων που διέπουν το Σύμφωνο Σταθερότητας και Ανάπτυξης, το 3% του ΑΕΠ, σε ό,τι αφορά στο έλλειμμα και το 60% του ΑΕΠ, σε ό,τι αφορά το χρέος. Να πω, καταρχήν, ότι η κατάρτιση αυτών των κανόνων, που καταρτίστηκαν κατά την περίοδο της κρίσης για την επίτευξη της δημοσιονομικής πειθαρχίας των κρατών μελών της Ένωσης, σήμερα, θα πρέπει να θεωρούνται, τουλάχιστον, αναχρονιστικοί. Υπάρχουν πολλές χώρες που τις τηρούν, επειδή έχουν υψηλούς ρυθμούς ανάπτυξης και κάποιες άλλες, επειδή ακολουθούν πολιτικές λιτότητας. Σε κάθε περίπτωση, όμως, οι επιπτώσεις τους σε επίπεδο της Ε.Ε. είναι καταστροφικές και το βλέπουμε.

Ιδιαίτερα, σε ότι αφορά στο μεγάλο δημόσιο χρέος, το ποσοστό του οποίου ξεπερνά το 60% σε πολλά κράτη μέλη, αποτελεί σήμερα το πρώτο και μεγαλύτερο πρόβλημα στην Ε.Ε. και αυτό το γεγονός οδηγεί και στην κατάρτιση αυστηρών περιοριστικών εθνικών προϋπολογισμών, προϋπολογισμών λιτότητας, με δυσμενέστατες συνέπειες και σοβαρούς περιορισμούς, σε ότι αφορά και στην ανάπτυξη και τις επενδύσεις.

Το βλέπουμε και στην περίπτωση της Ελλάδας, όπου παρά την έξοδό μας από το μνημόνιο και παρά τις εξαγγελίες πολλών μελών της Κυβέρνησής σας και τις δεσμεύσεις για τις επενδύσεις, οι ρυθμοί στις επενδύσεις και στις ιδιωτικές και στις δημόσιες εξακολουθούν να παραμένουν, εξαιρετικά, υποτονικοί. Γνωρίζουμε, ότι από πλευράς Ευρωπαϊκής Επιτροπής υπάρχει υποστηρικτική διάθεση για τα ελληνικά αιτήματα, συνεχίζοντας, μάλιστα, από εκεί που είχε αφήσει το νήμα ο Επίτροπος Μοσκοβισί, σε ότι αφορά αυτούς τους στόχους και τους κανόνες. Όμως, επίσης, γνωρίζουμε, ότι η σχετική συζήτηση δεν πρόκειται να ξεκινήσει από το 2021.

Αντιλαμβάνεστε, κύριε Υπουργέ, όπως αντιλαμβανόμαστε όλοι, ότι πρέπει άμεσα να ξεκινήσει η συζήτηση, εννοώ πριν από το χρονικό αυτό όριο, για τη «χαλάρωση» αυτών των αυστηρών δημοσιονομικών κανόνων, προκειμένου να υπάρξει δυνατότητα και η οικονομία να αναπτυχθεί δικαιότερα, αλλά και να δοθούν οι δυνατότητες για την αντιμετώπιση των νέων κινδύνων και των προκλήσεων που προκύπτουν και από την κλιματική αλλαγή και από την υποτονική ευρωπαϊκή ανάπτυξη, που ήταν «στραβό το κλήμα, το έφαγε και ο γάιδαρος», εξαιτίας του κορονοϊού, τις επιπτώσεις του οποίου, σε ευρωπαϊκό και σε παγκόσμιο επίπεδο, δεν μπορεί κανείς να εκτιμήσει ακόμη που μπορεί να φτάσουν. Υπάρχουν, όμως, είναι ορατές. Βλέπουμε ότι τα ευρωπαϊκά χρηματιστήρια «πέφτουν», βλέπουμε ότι υπάρχουν επιπτώσεις και στον παγκόσμιο τουρισμό και τον ευρωπαϊκό και στους τζίρους των αεροπορικών εταιρειών, ενώ και από το μεταναστευτικό ζήτημα θα υπάρχουν ζητήματα και από το Brexit και από τον προστατευτισμό που προσπαθεί να επιβάλει η Αμερική.

Όλα αυτά είναι λογικό και επόμενο, ότι θα επηρεάσουν και την πορεία του Μεσοπρόθεσμου Πλαισίου Δημοσιονομικής Στρατηγικής 2019-2022, όπου διατυπώνονται οι εκτιμήσεις για πολλά οικονομικά θέματα, όπως είναι τα πρωτογενή πλεονάσματα, η ανεργία, η εξέλιξη του φορολογικού συστήματος, κ.λπ.. Καταλαβαίνουμε όλοι, ότι είναι εξαιρετική συγκυρία, ώστε να πετύχουμε υπέρ μας τις αλλαγές που θα τονώσουν, ουσιαστικά, και την εγχώρια ανάπτυξη και είναι η ιδιωτική κατανάλωση και πρέπει, οπωσδήποτε, να αντιληφθούν οι ευρωπαίοι εταίροι μας, ότι πέρα από όλα τα άλλα, τους αριθμούς και τους δημοσιονομικούς περιορισμούς, η χώρα μας αντιμετωπίζει, εδώ και πολλά χρόνια συγκεκριμένα προβλήματα. Εγώ δεν θα πω, ότι το μεταναστευτικό και το προσφυγικό πρόβλημα είναι τώρα παρόν. Το γνωρίζουν από το 2015 και από τους αριθμούς προκύπτει, ότι ήταν ακόμη περισσότερο οξύτερο. Θα πρέπει, επομένως, να αποτυπωθεί και στην δημοσιονομική μας στρατηγική.

Σχετικά τώρα με την Ευρωπαϊκή Πράσινη Συμφωνία. Η Επιτροπή την ανακοίνωσε τον προηγούμενο Δεκέμβριο και θα αποτελέσει βασική προτεραιότητά της. Είναι μία αναπτυξιακή στρατηγική, όπως είπατε κι εσείς, με στόχο να καταστεί η Ευρώπη κλιματικά ουδέτερη μέχρι το 2050. Πρόθεσή της είναι να μεταμορφώσει όλες τις πολιτικές της, ώστε μακροπρόθεσμα να πετύχει κλιματική ουδετερότητα με κοινωνικά δίκαιο και οικονομικά αποδοτικό τρόπο. Όπως αντιλαμβάνεστε, και το αντιλαμβανόμαστε όλοι, είναι ένα πολύ δύσκολο εγχείρημα.

Για τη χώρα μας, κύριε Υπουργέ, θα υπάρξουν πολλά ζητήματα, τα οποία πρέπει να εξειδικευτούν και αφορούν και στην ενέργεια και την αγροτική πολιτική. Θα προκύψουν απώλειες θέσεων εργασίας -πρέπει να το λέμε καθαρά- και άλλοι μετασχηματισμοί και θα πρέπει να είμαστε πολύ, μα πολύ προσεκτικοί και συνεπείς στις θέσεις μας και στις συζητήσεις μας και στις διαπραγματεύσεις μας, για το πώς θα χρηματοδοτηθεί η Πράσινη Συμφωνία για τη μετάβαση της Ευρώπης στην «πράσινη» εποχή».

Αυτό που χρήζει ιδιαίτερης προσοχής, είναι ότι η Πράσινη Συμφωνία είναι η απόφαση της νέας Επιτροπής και πρόκειται να επηρεάσει πολιτικές που είχαν σχεδιαστεί από την προηγούμενη Επιτροπή. Αναφέρομαι στις πολιτικές της περιόδου 2021-2027, που είναι, ήδη, σε διαβουλεύσεις και πρόκειται, μάλιστα, να ολοκληρωθούν το φθινόπωρο του τρέχοντος έτους.

Υπάρχει κάποια εικόνα, κύριε Υπουργέ, πώς η Πράσινη Συμφωνία πρόκειται να επηρεάσει αυτές τις πολιτικές που ολοκληρώνονται το επόμενο διάστημα; Πρόκειται να έχουμε εκπλήξεις, σε ότι αφορά στην κατανομή του προϋπολογισμού, πολλώ δε μάλλον, που η πρόσφατη συζήτηση σε επίπεδο Συνόδου Κορυφής δεν κατέληξε κάπου; Αναφέρομαι, κυρίως, στις πολιτικές συνοχής και στη νέα ΚΑΠ και στα θέματα ενέργειας, κυρίως, στην απολιγνιτοποίηση, που φαίνεται ότι η Ελλάδα θα υποστεί σημαντικές, μα πολύ σημαντικές απώλειες.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ολοκληρώθηκε ο κύκλος των τοποθετήσεων. Οι κ.κ. Κορλίρας και Κουτεντάκης δεν δέχθηκαν ερωτήσεις, οπότε τον λόγο έχει ο κ. Υπουργός.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Πρώτα απ' όλα, να σας ευχαριστήσω για σκέψεις, θέσεις και προτάσεις που ακούστηκαν σήμερα στη συζήτηση που προκάλεσε η πολιτική ηγεσία του Υπουργείου Οικονομικών, προκειμένου να υπάρχει αμοιβαία ανταλλαγή απόψεων, επί κρίσιμων θεμάτων, που αναδεικνύονται σε ευρωπαϊκό επίπεδο. Αν δεν με απατά η μνήμη μου, είναι η πρώτη φορά που η πολιτική ηγεσία του Υπουργείου Οικονομικών προκαλεί μία τέτοια συζήτηση.

Θα ήθελα να πω, ότι οι υπηρεσίες και οι συνεργάτες του Υπουργείου Οικονομικών, ανά πάσα στιγμή, είναι στη διάθεση των Βουλευτών της Επιτροπής Οικονομικών Υποθέσεων, τόσο ο Γενικός Γραμματέας, ο κ. Τριαντόπουλος, όσο και ο επικεφαλής του Συμβουλίου Οικονομικών Εμπειρογνωμόνων, ο κ. Αργυρού, προκειμένου να υπάρχει πολύ μεγαλύτερη ανάλυση και ενημέρωση των συνεργατών σας για όλα αυτά τα θέματα που αναδείξαμε.

Επίσης, είμαστε πολύ θετικοί στη διοργάνωση μιας ημερίδας από το Ελληνικό Δημοσιονομικό Συμβούλιο, από το Γραφείο Προϋπολογισμού του Κράτους στη Βουλή, από ποιον φορέα επιλεγεί, προκειμένου, πολύ πιο αναλυτικά, πολύ πιο διεξοδικά, να αναπτύξουμε όλα αυτά τα θέματα, που βρίσκονται στη σημερινή ατζέντα, αλλά και πολλά θέματα που ρωτήσατε και είναι εκτός του βασικού «πυρήνα» της σημερινής θεματολογίας, αλλά, προφανώς, έχουν ευρωπαϊκό και ελληνικό εγχώριο ενδιαφέρον.

Για παράδειγμα, δεν θα απαντήσω σε κάποια ερωτήματα, καθώς τοποθετήθηκα αναλυτικά στην τοποθέτησή μου για την τραπεζική ένωση και για την ένωση κεφαλαιαγορών. Με ρωτήσατε και πράγματα, που είναι εκτός της σημερινής συζήτησης, αλλά δεν έχω κανένα πρόβλημα να απαντήσω, γιατί, πράγματι, πρέπει να ξεκαθαρίσουμε ορισμένα θέματα. Είπατε, πώς είναι δυνατόν, να εξαιρεθούν μεταναστευτικές δαπάνες από τον υπολογισμό του πρωτογενούς πλεονάσματος. Κατά πρόγραμμα, αυτή είναι η ουσία. Η χώρα αξιολογείται, με βάση τα πρωτογενή πλεονάσματα, κατά πρόγραμμα. Υπάρχουν, ήδη, εξαιρέσεις κάποιων κονδυλίων από την προηγούμενη Kυβέρνηση. Eμείς αυτό που ζητάμε, λόγω της συγκυρίας, είναι να εξαιρεθούν περισσότερες δαπάνες από τον υπολογισμό του πρωτογενούς πλεονάσματος, κατά πρόγραμμα. Άρα, αυτή είναι η ουσιώδης διαφορά. Δεν μπορεί να εξαιρεθεί στο πρωτογενές πλεόνασμα συνολικά, αλλά στη μέτρηση, κατά πρόγραμμα.

Επίσης, για το πώς θα χρηματοδοτηθεί η πράσινη οικονομία, λέμε για τα 35 και τα 40 δις που θα τα βρούμε αυτά τα λεφτά. Είναι και οι ιδιωτικοί πόροι, οι οποίοι «μοχλεύονται» από κρατικούς πόρους. Θα επανέλθω σε αυτό το θέμα, γιατί έκανε μια εύλογη ερώτηση ο κ. Τσακαλώτος.

Ρωτήσατε, επίσης, για τον φόρο χρηματοπιστωτικών συναλλαγών. Είναι ένας φόρος, είναι μία ομάδα κρατών, στην οποία συμμετέχουμε με πολύ διαφορετικές προσεγγίσεις, ακόμη και με βέτο κάποιων χωρών, πρόσφατα, όπως είναι η Αυστρία. Είναι ένα θέμα που προσπαθούμε να το αντιμετωπίσουμε με οριζόντιο συντονισμένο τρόπο, σε ευρωπαϊκό επίπεδο, τουλάχιστον, από τις χώρες που συμμετέχουν σε αυτή την ομάδα κρατών.

Μιλήσατε, για παράδειγμα, για τον φόρο των ψηφιακών υπηρεσιών. Δεν είναι μόνο η Γαλλία. Αν δε με απατά η μνήμη μου, πριν από δύο εβδομάδες, κάτι αντίστοιχο «πέρασε» και η Ισπανία. Όμως, η υλοποίηση αυτών των πολιτικών μετατίθεται για μετά το 2020, γιατί υπάρχει μία προσδοκία, μία φιλοδοξία, μία συζήτηση, σε ευρωπαϊκό επίπεδο, όπως εκφράστηκε και από τον Πρόεδρο του Ευρωπαϊκού Συμβουλίου, ώστε να υπάρχει ένας συντονισμός αυτού, σε ευρωπαϊκό επίπεδο. Είναι κάτι αντίστοιχο του προβληματισμού «μα πώς είναι δυνατόν να πάει η Ευρώπη, όταν ακολουθούμε διαφορετικές εθνικές πολιτικές». Προσπαθούμε να βρούμε κοινές πολιτικές σε ενότητες, όπως αυτές που αναδείξατε στο τέλος της τοποθέτησής σας. Και ναι, αναζητούμε δημοσιονομικό χώρο για το 2021 και μετά.

Κύριε Τσακαλώτε, σε ορισμένα θέματα, πράγματι, είναι σαν, ότι συνέβαινε και πριν από επτά μήνες ή πριν από δύο χρόνια. Σε ορισμένα υπάρχει πρόοδος, σε άλλα θέματα έχουμε «κολλήσει», αλλού λύνονται κάποια θέματα, αλλού προκύπτουν καινούργια ζητήματα ή καινούργια εμπόδια, αλλού, ήδη, υπάρχουν δημόσιες αναφορές ή δημόσιες προτάσεις, που στην κατάληξή τους έχουν, για παράδειγμα, τον τρίτο «πυλώνα» της τραπεζικής ένωσης. Όμως, για να φτάσεις εκεί, εγείρονται μία σειρά από καινούρια ζητούμενα ή καινούρια προβλήματα, τα οποία δεν υπήρχαν μέχρι τώρα στο τραπέζι.

Άρα, συνολικά, δεν μπορώ να σας πω, ότι υπάρχει ουσιαστική πρόοδος. Όμως, βήμα- βήμα, λύνονται θέματα. Εκτιμώ, ανάλογα και με τη σημασία που θα αποδοθεί το επόμενο χρονικό διάστημα και με τις εξελίξεις με τον κορονοϊό, ότι κάποια από αυτά τα θέματα θα λυθούν το πρώτο εξάμηνο του 2020 και κάποια άλλα θέματα θα λυθούν, επί γερμανικής προεδρίας, το δεύτερο εξάμηνο του 2020.

Σε τίτλους, κάποια στοιχεία που ζητήσατε: Το ελάχιστο που μπορούμε να δεχθούμε είναι το 1,074% που πρότεινε ο Πρόεδρος του Συμβουλίου. Το BICC, με την παρούσα μορφή, είναι στην περιοχή των 13,5 δισεκατομμυρίων ευρώ, συνολικά.

Η Επιτροπή προτείνει το 25% του συνόλου του Πλαισίου Δημοσιονομικής Στρατηγικής να αξιοποιηθεί σε δράσεις για το κλίμα και το περιβάλλον. Ρωτήσατε, όμως, κάτι εύλογα, τι ποσοστό αυτού θα είναι από τον Κρατικό Προϋπολογισμό. Πράγματι, ένα σημαντικό κομμάτι προέρχεται από ανακατανομή των υπαρχόντων πόρων του Προϋπολογισμού. Ένα κομμάτι, ας πούμε 503 δισεκατομμύρια ευρώ, αφού 1 δις είναι ο Προϋπολογισμός, για την πράσινη ανάπτυξη. Ένα άλλο κομμάτι έρχεται από άλλα κονδύλια, με κινητροδότηση ιδιωτικών κονδυλίων. Άρα, ουσιαστικά, εκεί υπάρχει η προσδοκία, ότι οι ιδιωτικές επενδύσεις θα έρθουν να καλύψουν το υπόλοιπο κομμάτι.

Το ίδιο ισχύει και για τον Μηχανισμό Δίκαιης Μετάβασης. Από τα 100 δισεκατομμύρια ευρώ, τα 7,5 δισεκατομμύρια ευρώ είναι, κατευθείαν, από τον υπάρχοντα Προϋπολογισμό της Ε.Ε.. Μετά, υπάρχει η εμπλοκή του INVEST E.U., που είναι το πακέτο Γιούνκερ με άλλη ονομασία. Είναι ο ρόλος της Ευρωπαϊκής Τράπεζας Επενδύσεων, είναι μία σειρά από άλλους παράγοντες.

Άρα, μιλάμε για μία ανακατανομή υπαρχόντων πόρων με την προσδοκία κινητοποίησης ιδιωτικών επενδύσεων το επόμενο χρονικό διάστημα.

Υπάρχει μία μεγάλη συζήτηση για τον ρόλο και τη σύνδεση νομισματικής και δημοσιονομικής πολιτικής. Πράγματι, φαίνεται, αν και υπάρχουν προσδοκίες για παρέμβαση ακόμη μία φορά της νομισματικής πολιτικής, λόγω των εξελίξεων στη δημόσια υγεία, ότι η νομισματική πολιτική έχει κάνει αρκετά βήματα στην κατεύθυνση ενίσχυσης της ρευστότητας και των ρυθμών οικονομικής μεγέθυνσης της ευρωπαϊκής οικονομίας, τόσο με συμβατικά, όσο και με μη συμβατικά μέτρα. Τα συμβατικά μέτρα είναι, ουσιαστικά, τα επιτόκια. Τα μη συμβατικά μέτρα είναι τα προγράμματα ποσοτικής χαλάρωσης, το περίφημο QE.

Θα διαφωνήσω σε ένα σημείο μαζί σας. Η νομισματική πολιτική βοήθησε και την Ελλάδα, τα προηγούμενα χρόνια. Το ότι εμείς, λόγω ενδογενών σφαλμάτων, από τον Μάρτιο του 2015, εκείνο το περίφημο πρώτο εξάμηνο του 2015, δεν συμμετείχαμε στο πρόγραμμα ποσοτικής χαλάρωσης, είναι δική μας ευθύνη και όχι ευθύνη της νομισματικής πολιτικής.

Αυτή τη στιγμή, συνεπώς, ναι, υπάρχει μία ολόκληρη συζήτηση, που διεξάγεται σε κάθε Eurogroup που συμμετέχουμε, για τον ρόλο, την έκταση και την υποστήριξη της νομισματικής πολιτικής στην ανάπτυξη και τον ρόλο που θα πρέπει να έχει η δημοσιονομική πολιτική. Και είμαστε από τις χώρες που υποστηρίζουμε, μαζί με αρκετές χώρες του νότου, κυρίως, την Γαλλία, ότι θα πρέπει και η δημοσιονομική πολιτική να παίξει, πλέον, το δικό της ρόλο σε βιώσιμους και διατηρήσιμους ρυθμούς οικονομικής μεγέθυνσης της ευρωπαϊκής οικονομίας.

Άρα, ουσιαστικά, ότι χρειάζονται επεκτατικές υπεύθυνες δημοσιονομικές πολιτικές, κυρίως, με την αξιοποίηση πόρων για δημόσιες επενδύσεις. Άρα, οι δημόσιες επενδύσεις και, γενικώς, οι επενδύσεις είναι ένα στοιχείο, το οποίο με ένταση τίθεται το τελευταίο χρονικό διάστημα.

Σε ότι αφορά στον κορονοϊό και τις επιπτώσεις που είπατε, νομίζω ότι ήμουν πάρα πολύ σαφής. Προφανώς, έχουμε διάφορα σχέδια, έχουμε κάνει διάφορες εκτιμήσεις. Λαμβάνουμε υπόψη και θα συζητήσουμε και αύριο στο Eurogroup το θέμα της εξαίρεσης κάποιων δαπανών σε έκτακτες περιστάσεις ή σε έκτακτες περιπτώσεις. Κάτι τέτοιο υπαινίχθηκαν χθες και οι δύο αρμόδιοι Επίτροποι, ότι είναι στις σκέψεις τους. Προφανώς, συμμετέχουμε στις διαβουλεύσεις και υποστηρίζουμε τη λήψη συντονισμένης δράσης σε ευρωπαϊκό επίπεδο, προκειμένου να περιοριστούν οι οικονομικές επιπτώσεις του κορονοϊού ανάλογα με το μέγεθος και την εξέλιξη εξάπλωσής του.

Άρα, προσπάθησα σε τίτλους, χωρίς να κάνω πολύ μεγάλη εξάντληση του χρόνου στη δευτερολογία μου, να αναλύσω κάποιες από τις πολύ ενδιαφέρουσες σκέψεις που ακούστηκαν. Παραμένουμε στη διάθεση της Επιτροπής και των οργάνων που υπάρχουν στην ελληνική Πολιτεία και έχουν θεσμοθετηθεί, όπως είναι το Ελληνικό Δημοσιονομικό Συμβούλιο και το Γραφείο Προϋπολογισμού του Κράτους στη Βουλή, για περαιτέρω συζήτηση, επί όλων αυτών των θεμάτων.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε πολύ, κύριε Υπουργέ. Ευχαριστούμε και για τη θετική ανταπόκριση στην πρόταση για μία ημερίδα, πάνω σε αυτά τα θέματα που συζητήσαμε σήμερα. Το βλέπουμε και εμείς πολύ θετικά. Θα είμαστε σε επικοινωνία για την περαιτέρω συζήτηση και οργάνωση μιας νέας συζήτησης, επί αυτών των πολύ ενδιαφερόντων θεμάτων.

Ευχαριστούμε θερμά εσάς και τους συνεργάτες σας, όπως και τις κυρίες και τους κυρίους συναδέλφους.

Στο σημείο αυτό, γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Βολουδάκης Κωνσταντίνος - Μανούσος, Βούλτεψη Σοφία, Κωνσταντινίδης Ευστάθιος, Καραγκούνης Κωνσταντίνος, Λαμπρόπουλος Ιωάννης, Βαρτζόπουλος Δημήτριος, Μακρή Ζωή (Ζέττα), Μπούγας Ιωάννης, Παπαδημητρίου Χαράλαμπος (Μπάμπης), Ρουσόπουλος Θεόδωρος, Σπανάκης Πέτρος - Βασίλειος, Τραγάκης Ιωάννης, Αλεξιάδης Τρύφων, Μαμουλάκης Χαράλαμπος (Χάρης), Παπανάτσιου Αικατερίνη, Τζάκρη Θεοδώρα, Τσακαλώτος Ευκλείδης, Καραθανασόπουλος Νικόλαος, Μανωλάκου Διαμάντω, Βιλιάρδος Βασίλειος, Χήτας Κωνσταντίνος, Αρσένης Ηλίας - Κρίτων και Λογιάδης Γεώργιος.

Τέλος και περί ώρα 17.10΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΤΑΥΡΟΣ ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**